
ZMAJ U ŠKRIPCU. 

J. TRUHELKA. 


Jednom Dragoš opet ispremiješao čitavu kuću. 
Nešto mu je trebalo. Trebalo mu je mnogo. Trebalo 
mu odmah. Hoće da gradi zmaja. Jedan njegovih dru¬ 
gova, Stipica, Adolf, koji li jutros pustio prvi ovoga 
proljeća zmaja nebu pod oblake. Onda se već zna, da 
i Dragoš mora da ima svoga zmaja. Nije se dalo ni za¬ 
misliti, da bi on ostao bez njega. Nije li već dosta, da 
ga je drugi pretekao. 

Stane kao vijor da prevrće kućom. Od vrha do 
tala ispretražio ju je, dok je našao, što mu je trebalo: 
artije, konopca, lutka 1 a i Bog te pita, čega još sve. 0 
svakoga se zadijeva, svakoga za štogod pita, ište, moli. 
zapovijeda, viče, zanovijeta. Svi se domari našli uspla¬ 
hireni, uznemireni, viču, prepiru se, karaju, ljute se. 
Ama što tko rekao, htio ili ne htio, Dragoš ne popušta. 
On što hoće, to mu se mora i da učini, pa baš neka se 
i svijet izvrnuo. 

Najposlije se kuća opet pomalo smirila i časkom 
svi odahli. Izgleda, Dragoš je sve našao, što mu je tre¬ 
balo. Ali, jok, još mu nešto treba. Najvažnije. Nož. 

— Kristina, daj nož! vikne Dragoš. 

Kristina stisne usne. Šuti, kao da ni čula nije. 

— Kristina, nož mi daj! podgne se glas jače. 

Kristina još jače stište usne i ne čuje. 

— Kristina odmah da si mi dala nož! 

Ovo je sad već dreknulo na najvišoj kajdi, što je 
bilo u Dnagoševu grlu. Sva je kuća zaječala od strave. 
Morala najposlije i Krista da se odazove. 

— Ne dam. Da ga opet gdjegod posiješ, a ja onda 
traži. Ne dam. Sve sam ti dala, što si iskao, ali noža 
ne dam. 

— Moraš dati, noži nijesu tvoji! prijetio se Dra¬ 
goš i stao pred Kristu kao pjevčić, kad hoće da se po¬ 
bije s drugim pijevcem. 

Kristina šuti, ništa ne govori. Samo joj suđe u 
rukama zvekeće. 

Ovakva šutnja i naočita nemarnost Dragoša raz- 
jaruje do bjesnoće. Ko razdražen lav zavitla mami u 
sobu. 

— Mama, Kristina ne da noža. 

Mama začas izroni iz valovja bijeloga platna, što 
se oko nje nadvilo kao bijeli oblaci. Šije ponjave, ko¬ 
šulje, šta li. Žuri se. Hoće još danas toliko i toliko da 
svrši. Sjutra čekaju opet drugi radovi. Ta toliko se 
toga obija majci oko glave. Da ima deset ruku, svih 
bi deset bilo zaposleno. A te ruke u poslu lete, kao da 
su okrilatile. Ne smetajte. 


Ali, jok, Dragošu treba nož. 

Mama se na prvu dreku odmah i ne odazove. Sva 
joj je pamet obuzeta poslom. 

— Mama, ta Kristina ne da mi nož. A meni treba, 
odmah mi treba. Ona je sve zaključala u svoj ormar. 

— Pa što ću ti ja? najposlije se odazove mama 
ponešto nervozna. Ako ne da, ne da. 

I sad se dogodi, što se u familiji zvalo »posljed¬ 
njim argumentom« Dragoševim. Zaurliče, kao da ga 
je kogod natakao na ražanj, baci se na pod i stane bi¬ 
jesno mlatiti nogama. 

To mamu najposlije sasvim otrijezni iz njezina 
radnoga zanosa. 

— Ta podajte mu već jednom taj nož, Kristina, 
vikne mama kroz otvorena vrata. 

Dragoš odmah skoči kao uboden. 

— Mama je rekla, da mi podaš nož! slavodobitno 
zaviče Dragotš u kuhinju. 

Kristina samo što ne proplače. 

— Kako ću da mu dam? Raznesu sve nože po či¬ 
tavoj kući, pa kad hoću da prostrem stol, nema nijed¬ 
noga. Prođangubim sat, dok ih sve pokupim s brda i 
s dola. Neki dan čak nađem jedan prebijen u drvar¬ 
nici. Ako koji usfali, mene pitaju zia nj. 

Tu Dragoš opet zaintači vikati. Te onda mama 
nešto blažim glasom dozivlje Kristini: 

— Podajte mu samo, Kristina. A ti, ako ga ne 
vratiš zdrava i čitava do objeda Kristini, znaš već, 
šta te čeka. Ako ga pokvariš, jao tebi. 

Kristina uzdahne i pođe k ormaru. 

— Eto, tako se djeca kvare, promrsi među zu¬ 
bima i preko srca poda Dragošu nož. 

Dragoš nož u šake pa odmah udobrovoljen reče: 

— Ne ću ga pokvariti i vratiću ga živa i zdrava. 

Potom zavlada u kuća opet običan mir i tišina. 

Dragoš se sa svojim vašarom namjestio na stolu 
u trijemu. Tu je bila hartija od novina, tu konopac, tu 
na tanjuriću zamućen kelj od brašna i vode. Dragoš u 
sav jek gradi zmaja. Kroji, slaže, lijepi, sav se oznojio 
od posla. Nekad i što složi, opet razloži, što slijepi, 
razlijepi. 

Ali najposlije nekako se nađe gotov zmaj. Dragoš 
odmah s njim pred kuću na poljanicu. Ali jao, zmaj i 
ne misli da se digne, kamoli da leti. Dragoš se zatr- 
kuje, diže rukom zmaja, baca ga u zrak, ali zmaj ne će 
pa ne će, nego po zemlji, nevoljice se vuče po travi, 

po prašini. Čitava ulica pomaže, sva njena djeca tu su, 
dižu, nose, podupiru. Sve uzalud. Zmaj ne će da leti 
pa ne će. Već onako vukući se po prahu i kalu moj ti 
vam se zmaj sav ožuljao, potrgao, rascijepio, raspao. 

Dragoš udri u plač i jauk, kad se ovako jadan i 
svladan vratio s bojnoga polja vukući za sobom tužne 
ostatke nesretnoga zmaja. A bješe tako divan vjetar i 
tako modro nebo i toliko djece, da gledaju, da se dive 
i da zavide. I sad gle gdje osta na sramoti, ne htjede 
zmaj da se pokaže. 

Zaječala kuća iznova od podruma pa do pod krov. 
Jer Dragoš je opet trebao i ovog i onog, da načini dru¬ 
goga zmaja, i jer se Dragoš zagrozio svima, što mu se 
htjeli da rugaju, e će načiniti i boljega i ljepšega. Na¬ 
prosto zmaja, kakova ni u koga nema. 

Ali kuća kao da se umorila od Dragoševa malo- 
prviašnjega zuluma. Ne će ništa da poda. Nema šta ni 
da poda. Niko mu se ovaj put ne odazivlje, niko ne 
razumije tugu i želju njegova srca. Tu mama, tu Kri¬ 
stina, tu Anica: niko za njegove muke ne pokazuje ni 
razumijevanja ni smilovanja. Svi ga gone od sebe. 

— Imao si, što si htio, a sad izdiri, odlučnu progo¬ 
vori mama riječ. 

U taj čas eto ti bake iz crkve. Ako (ga svi osta¬ 
vili, baka će pomoći. 

Baka u svojim haljinama ponijela miris tamjana. 
Baka se u crkvi pomolila za sve svoje mile i drage, 
žive i pokojne, da im Bog da, što im treba, Baka će 
načiniti i zmaja za Dragoša, jer njemu sada prije svega 
treba zmaj. 

— Baka će načiniti zmaja! 

Ko kad iza teške oluje sunce prcibija oblak, tako 
se Dragošu razvedri lice. Baka će da napravi zmaja. 

I biće ljepši i bolji nego ičiji. To se zna. Baka sve razu¬ 
mije, sve zna. Ne uvezuje li ona djeci knjige, nije li 
Anici napravila torbu za školu, ne umije li skucavati 
kutijice i škatuljice, a kad ustreba, bolje će pokrpati. 
cipele nego i sam majstor Polcer. Pravi je majstor 
baka. Načiniće i zmaja, da će ga biti šta vidjeti. 

Dragoš stoji kao na vretenu i gotov je da se razleti 
na sve strane, čim baka čega ustreba. Na stolu raza- 
strla hartiju, veliku i debelu bartiju. 

— Eh, lako je praviti zmaja, koji će letjeti, kad se 
ima čim, reče Dragoš i od zadovoljstva uzdahne. 

— A gdje si ti bakice čuvala taj papir, da ja nijesam 
za nj znao! pitao Draigoš. Ovo je doista pravi papir, 
da se od njega načini zmaj, pa se ne će tako lako po¬ 
trgati. 

I opipa hartiju ko neko, ko se u stvar razumije. 

— Tvoja sreća, da ti nijesi znao za taj papir, na¬ 
smije se baka, ne bi ga danas više bilo, da se gradi 
zmaj. 

I Dragoš se nasmije ii veli, da je istina, što baka 

veli. 

Te sad baka počne da kroji i da reže. Najprije ti¬ 
jelo na četiri roga, sprijeda tupo, straga oštrljato, već 
kako se pristoji zmaju. 

— Samo neka bude velik, bakice, poticaše Dra¬ 
goš, znaš, mnogo veći nego Adolfov. Pi, šta mi je nje¬ 
gov malen! 

— Ako bude, kolik si ti, biće dobar. Šta misliš? 

— Bit će dobar, potvrdi Dragoš. 

Sad će baka naokolo stranice da utvrdi prutovima. 

— Ovi su prutovi predebeli i preteški, rekne 
baka i ne znam, hoće li htjeti da leti. 

— Šta, zar da ne leti? A šta će mi zmaj, ako ne 

leti? 


— Da nam je trske, proslijedi baka, šuplje trske, 
ta bi valjala. 

—Trske, trske, uzvrpolji se Dragoš ko zrnje na 
rešetu. Pa dakako trske treba. 

Dragoš se zadiše, namršti obrve, čitavo mu lice 
zaigralo od napornoga mišljenja, odakle da se uzme 
trske. Zavrti se oko sebe, gleda, zavjera na sve strane. 

— Trske, trske, vikne pa se zaleta amo tamo kao 
muha po praznome loncu. 

Ali onda odjedared stane kao ukopan i klikne kao 
soko sivi: 

—Ha, ja znam! i ko iz puške izbačen odleti preko 
dvora pa u drvarnicu pa uz ljestve na tavan više drvar¬ 
nice. I još baka nije imala kad da s nekim nepovjere¬ 
njem pogleda za unukom, kad ova ču, kako nešto 
šušti i pljušti niz ljestve, kao da se niz brdo šuma valja. 

— A moj Bože, gdje si to našao? Ta valjda ne će 
trebati čitav snop! Vrati to natrag, gdje si našao, pa 
izvuci samo dvije tri najtanje i najjednakije trske. 

Dragoš stoji nasred ljestava sa svojim tovarom pa 
ne može ni naprijed ni natrag. Hoće da pokuša, da iz¬ 
vuče dvije najljepše trske, ali kako će, kad ne može ni 
da gleda od silne prašine, što je uzvitlale metlice na 
kraju trske. A teret bome prignječio ga nemilice, pra¬ 
šina štipala u nosu. Ali momče šuti, ne tuži se, ne jauče, 
već časom trsku tura gore, a trska njega dole i tako se 
bore, koje će od dvoga da, nadvlada. Trska šušti, 
praska, puca, Dragoš stenje, huče. 

Je li se u tome času sjetio, kako se još pred ne¬ 
davno kao dvogodišnje deranče jednom popeo na ku¬ 
min tavan i to po strašno strmim i vratolomnim lje- 
stvama! I kako kuma, ugledavši ga gore, gdje stoji sa 
starom sabljom u ruci i čakom na glavi sve do polo¬ 
vice očiju, zalomila rukama i uzviknula: 

— A kuda si se to do vraga popeo? 

Dragoš zakliktao od pusta veselja: 

— Vidi, kuma, našao je sodaju. 

I pošto ga onda kuma sretno skinula i postavila na 
sigurnu zemlju, i Dragoš pošao kući, čitavim je putem 
duž taraba ponavljao nove zanimljive riječi: 

— Do vaga popeo, do vaga popeo. 

— A šta ti to mrndaš? pitao ga kum, koji se 
upravo vraćao iz škole. 

— Imao je sodaju kod kume, glasio brzi odgovor. 

Kad nekoliko vremena poslije toga Dragoš za- 
teče mamu, gdje stoji na stolici pa nešto na ormaru 
sprema. Dragoš stane, raskreči noge, ruke složi una- 
trage i oštro uzvinuvši obrve zapita strogo: 

— A kuda si se to, mama, do vaga popela? 

Nekad bilo, sad se spominjalo. I teško, da se Dra¬ 
goš u onaj kritični čas ičega sjećao, kad je preko svoje 
volje onako brzo sletio niz ljestve zajedno s oštrom 
trskom. Srećom odmah se našla i baka pa ga iskopa 
ispod šiblja svega izgrebena, ožuljana, iprašna. Dra¬ 
goš šuti, ništa ne govori, a šuti i baka, jer nije voljela 
suvišna i beskorisna razgovora. A osim toga držala je, 
da činu, koji se sam osvetio, ne treba suditi. 

Kad se baka i unuk opet nađu za poslom oko 
zmaja, dijelo je brzo i lijepo napredovalo. Pošto sve 
četiri stranice trskom podviju i koncem sašdjiu, da bolje 
drži, kliče Dragoš: 

—Eh, ovo će baš držati, jer je ovaj konac baš 
čvrst pa se ne će zmaj raspasti ko onaj moj prvi. Je li, 
baka, ovaj je konac vrlo čvrst? 

— Kako nije? Sama sam sijala konoplju, sama 
močila i trla i oprela. Boljega ne ćeš nigdje naći, po- 

tvrdi baka i kitama od hartiije okiti krajeve repa i 
zaušnice. 

Pošto iprivežu dug konopac nasred krsnice, Dra- 
goš pograbi zmaja i hoće da poleti. 

— Čekaj, kad već, tad već — još lice da mu na¬ 
pravimo! ustavi ga baka i donese iz kuhinje komad 
ugljena, modrila za rublje i krpu crvena papira, u koji 
se umata cikorija. 

Gleda Draigoš, što će to sada još da bude. 


Kad al ono baka ugljenom načini dvije obrve kao 
zmije, pod njima oči kao dva mlinska točka, oboji mod- 
rilom. U sredini se izbočio nos kao patlidžan sa širo¬ 
kim nozdrvama. Čisto vidiš, kako iz njih suče plamen. 
A istom usta — ja šta rekoh: ralje su to! — strahovito 
zinula i zubi golemi, pravi zmajski zubi zaprijetili 
grozno i među njima, iz razvaljenih laloka vitlala jezi¬ 
čina crvena kao krv. Kad pogledaš zmajsko lice, užas 
tc hvata i smrtna strava. 


Zora pL Preradović: Cvijeće. 


Dragoš kao očaran poskakuje oko stola; plješće u 
ruke i ne zna da se snađe od radosti. 

—No takova zmaja zbilja niko još nije imao, ni¬ 
jedan dečko, je V te, bakice? reče s neizrecivim zado¬ 
voljstvom. 

I nije mogao odoljeti, da ne izleti časom pred kuću, 
gdje su djeca još bila u igri, pa im se pohvali: 

— Ha, sada ćete vi vidjeti, što je zmaj! 

Vrati se brže bolje u kuću, a djeca sva za njim pa 
u dvorištu stali pa zinuli i od velikoga čuda onijemili. 
Dragdš hoće da pograbi zvijer, ali u to mu Anica do¬ 
vikne. 

— Tako zar, a što se kaže baki? 


To je Dragoš malone i zaboravio. Zaleti se u baku 
burno je zagrli i poljubi, kud je u hitnji stiglo, pa reče 
slatko, umiljato: 

—Hvala, bakice, što si mi načinila tako lijepa 
zmaja. 

I na to izleti na dvor. Uzme zmaja u jednu ruku 
i diže ga visoko nad /glavom, da ga je svega prekrilio 
kao krov. U drugu ruku uzme klupko s kanafom i 
ispraćen četom djece iziđe na poljanicu pred kućom. 

Tu je jedini zaostao Adolf i zabavio se oko svoga 
zmaja, kojemu je trebalo svaki čas popravka. Kad ugle¬ 
da Dragoševa zmaja, osta zapanjen. A onda vidjevši, 

kako tse svi dječaci sjatili oko Drag osa, reče »Pi!« 
okrene se uvrijeđen i ode svojim putem. 

Dečki prionuli, da učine čast novoij zvijezdi, zmaju 
ljutome, podigoše urnebes i svi hoće da pomognu, da 
ga dignu i nose, dok ne uhvati vjetra i stane sam da leti. 

— Tu je premalo mjesta, reče Dragoš, među ku¬ 
ćama ne će dobro moći da leti. Ajdemo na egzercir- 
plac*), tamo će biti više mjesta. 

— Ajldemo! zaurliče četa i povorka krene. Pu¬ 
tem pristalo, štogod je stiglo i s Dragošem školsku 
klupu grijalo. 

— Hura, Dragoš ima zmaja, velikoga zmaja, gle, 
kako je strašan, zubi mu kao grablje, sad će koga da 
zgrabi, vikali oni malo veći. A oni najmanji samo što 
se nijesu u istinu stravili. Ali ipak ne mogli da ne pođu 
s gomilom. 

Najjači osvojili mjesto kraj Dragoša. Gurajući 
druge drže ga se čvrsto s jedne i s druge mu strane, 
prihvatili to za komad konopca, to za kraj repa, sa 
zanosom gledajući u zmaja više Dragoševe glave po¬ 
đoše svečano i važno kroz gradske ulice put novi¬ 
gradskih vrata. Četa rasla i kad se nađu na prvome 
mostu preko samca, narasla je na jedno dvadesetak glava. 
Među učesnicima našle se i dvije tri djevojčice, koje 
pristadoše uz braću svoju, a bila je tu i Mica stolara 
Friča sa svojim najmanjim bracom, kojega je za so¬ 
bom vukla u kolicima, t. j. u sandučku na točkove. 
Sjedi dijete u košuljici, u rukama velik komad kruha 
s pekmezom, pa slatko jede, pola jede, pola po licu 
maže. 

Prebaci se vesela četa preko mosta i bedemova i 
ispane na potaracani drvored. Kestenovi upravo sto- 
jali u najljepšem svom proljetnom ruhu i nakitili se bi¬ 
jelim svijećama svojih cvijetova. Posvuda se protiska- 
vala zelena trava, a grmlje se osulo mladim lišćem. Po 
modrom se nebu gonili oblaci igrajući se kao nestašna 
janjad po zelenom polju. 

Tako dođu i do ledine. Prostrla se nadaleko i na¬ 
široko sve onamo do donjega grada i do nove varoši. 
Po njoj se rastumarali vojnici i vježbaju u skupovima i 
pojedince. Trču, skaču, lijegaju na zemlju, ustaju. Drugi 
opet sviraju u borije, udaraju u bubnjeve, ori se na 
sve strane. 


Tu na praznoj i prostrano! j polovici ledine ustavila 
se hrabra četa. Sva je ledina isposuta bijelim zlato- 
sroastim zvjezdicama krasuljka. Po njoj struže pro¬ 
ljetni vjetar i on će sada divno da ponese zmaja u ne¬ 
beske modre visine. 

— Drž’te! zapovjedi Dragoš dvojici odabranika, 
dignite zmaja i kad reknem, onda ga bacite u vis. 

Dječaci to jedva dočekaju. Drže zvijer pobožno 
kao da je ikona s oltara. Dragoš odmata konopac 
s klupka, a ostala se pratnja poredala u dva reda pa zi- 
nula i očekljivo gleda, što će sada biti. 

— Maknite se! komandira Dragoš, pustite! vikne 
drugovima i zaleti se niz ledinu. Zmaj se odmah od 
prve znamenovno zatresao, zatreptao. Vidi mu se, hoće 
da leti. I najednom stane da se diže i sve ise više penjase 
i sve manji postajaše, što je Dragoš dalje odmicao. Kad 
to vide ostali, nagnu s urnebesom u trku kao jato ždra- 
lova. Sva se ledina ustalasala pod njima. Pa sad za 
Dragošem uz polje, niz polje, brabra četa obigrava 
ledinu kao vijor. I Mica najprije poletjela za drugima, 
za njom se klancala kolica s bracom, kotrljala, gore 
dole preko krtinjaka pa niz rupe i jarke, a dijete u 
sandučku treska se kao orah na rešetu, vrišti i plače, 
do neba se čuje. 

— Šuti, ne deri se, vidi zmaja, kako leti! ušutka- 
vala seka bracu. Pa opet udri dalje. Najedamput se 
kolica spotaknu o osobito pakostan krtinjak, prevrnu 
se, i dijete se izvali. Sad nije bilo kuda, već sjedni na 
travu i tješi rascviljeno momče, koje ne mari za zmaja 
i kojemu se na licu pekmez sa suzama pomiješao u 
neprozirnu kašu i pokrio sve jodnom slanoslasnom pre¬ 
vlakom. 

Međutim zmaj učinio svoju dužnost, šta više, sve 
većma sticao slavu izvrsnim letom takmičeći se s golu¬ 
bovima, što su onuda po drveću imali svoja gnijezda 
pa se nemalo začudili neobičnoj i ogromnoj ptici. 

Čak i vojnici, što su bili najbliži, prestali da vjež¬ 
baju pa gledaju, šta se tu radi. Mladi časnik, koji se 
dosadljivo pod kestenovima amo tamo šetao i palio ci¬ 
garetu za cigaretom, stao bliže, da i on to čudo vidi. 

(Nastavit će se.) 


ZIMSKO VEĆE. 

JELENA BILBIJA. 


Snijeg — tako mirno i neosjetno — ko vječnost — 
pada. Kao da mekom rukom miluje sve stvari, kuće i 
polja. Zatrpava zemlju ko vrijeme i utjeha staru du¬ 
boku tugu. 

A ovdje —u pustom parku — savršena tišina ca¬ 
ruje. Iz daleke borove šumice i tamnih kutova silazi 
noć, ko ledena visoka Žena sa crnom dugom kosom i 
očima vječno tužnim i dubokim — neizmjerno dubokim. 

Daleko nestaje šum grada i kliktanje obijesne dje¬ 
ce — i srebrni lepršavi zvuci praporaca. Ljudi su vedri 
i svi postaju dobri nekakvim mekim poticajem prirode. 

Gdjegdje vidim kroz gole grane u daljini električ¬ 
na svijetla na visokim kućama i stupovima; — zasinu 
ko pozdrav u ovom beskrajnom bijelom nestajanju. 

*) vojničko vježbalište na ledini gradskoj. 


I nehotice mislim o nekoj pokrajnoj uličici, koju 
siječe žuti trak svijetla kroz prljavo okno. Unutra je 
možda majka s bolesnim djetetom, kojoj se ovo pa¬ 
danje na dušu sleže; — možda samac starac — otupio 
u svom čekanju kraja; možda ispijen đak neutješno 
bulji u one neprekidne bijele leptirove i osjeća 
smirivanje. 

I dok tako daleko blaga jedna ruka zaklapa oči 
svima ljudima, — oko mene je šuma i tišina — i ja 
osjećam, kako je divna i božanski nedostižna tajna ove 
ledene visoke Žene sa crnom dugom kosom i očima 
tužnim i dubokim, —neizmjerno dubokim- 

Gabriel Jurkić: »Zima«. 







ZVONIMIR PETEK. 


TAJNA LEPIROVIH KRILA. 

(Legenda). 


Kad je Gospod Bog stvorio ovaj svijet i stvorove 
na njemu obdario darovima svojim, svi se radovahu 
vrlo, samo jednome lepiru ne bješe pravo. Bio je to 
lijep stvor Božji velikih, baršunastih krila, koja su bila 
tamnija od nadublje noći svemirske i mekša od pahu¬ 
ljica s krila anđeoskih. No lepiru se ražalilo, što na 
njegovim crnim krilima nema nikakve šare ni pruge 
ni očiju kao na krilima drugih lepira. Stoga, doletjevši 
pred Gospoda, smjerno se spusti na posljednju stepe¬ 
nicu prijestola Božjega i reče: 

— Stvoritelju! Gospode! Sve stvorove svoje obda¬ 
rio si mnogim darovima. Pticama dao si svileno perje i 
srebrozvučna grla, kukcima sjajne kovne oklope i gla¬ 
sna gudala, ribama sunčanu odoru i mudru šutljivost, 
zvijerima jake kljove i lukavost, cvijeću mirisave, ša¬ 
rene oči, drveću šapat lišća, moru i vodama otsjev sjaja 
nebeskoga, drugovima mojim — lepirima mnogim — 
krasna islikana krila . . . samo na mojim krilima nema 
ništa. Ona su pusta i crna kao dvije crne noći. Podaj, 
Gospode, i meni barem jednu šaru, barem jednu prugu! 

I saslušavši ga Gospod Bog se zamisli: 

— Gle! nijesmo nigdje zabilježili tajne stvorenja. 
To jest tajne, kako je stvoren, pa čemu i zašto je stvo¬ 
ren ovaj svijet. To je tajna stvorenja svijeta. I nju treba 
negdje zabilježiti, da bi je ljudi jednom mogli vidjeti. 

I reče lepiru: 

— Obdarit ću i tebe. Pristupi bliže! 

Leipir doleprša u blizinu Gospodnju i Bog dotak¬ 
nuvši prstom svijom sjajnu, daleku zvijezdu, ispisa 
čudnim pismom na krilima svoga stvora tajnu stvorenja. 
No da ne uzmogne te tajne nitko vidjeti prije vremena, 
odredi, da lepir više ne smije na zemlju saći. Zato ga 
zatvori u jednu dvoranu beskrajnoga carstva nebeskoga 
i odredivši jednoga anđela za čuvara reče mu: 

— Ovdje je zatvorena tajna velika. Ti je ne smiješ 
vidjeti. I nitko je ne smije vidjeti. To je tajna stvorenja 
svijeta — tajna i moja i tvoja i svega svijeta. Čuvaj je 
dobro! Ako je uščuvaš, nagradit ću te, no ako pre¬ 
kršiš zapovijed moju, bit ćeš kažnjen. 

Mnogo i mnogo godina čuvao je anđeo tajnu Božju 
savjesno. Ali jednoga dana zaboravi on dužnost svoju 
i zapovijed Božju i otškrinuvši vrata zaviri unutra. U 
taj čas zatutnji u daljini, a on se preplaši i htjede brzo 
vrata da zatvori — no bilo je već kasno. Silan šum krila 
anđeoskih i p je san korova serafinskih zagluši ga sa¬ 
svim. Svinuvši se u prahu osjećao je u visini nad so¬ 
bom Veličanstvo Božje, gdje govori: 

— Nesrećno dijete moje! Što si učinilo? Stignut 
će te ono, što si zaslužilo. 

I u strašnoj, urnebesnoj, tutnjavi navijesti Bog an¬ 
đelu kaznu: 

— Ne ćeš me gledati licem u lice. Postat ćeš čov¬ 
jekom. I ne dam ti duše čovječje, nego ćeš mjesto nje 
nositi u grudima ovoga lepira. Tajna stvorenja na kri¬ 
lima lepirovim bit će tvoja duša. Možda ćeš je tako 
među ljudima bolje sačuvati. 

Sjaj nebeski najednom je utrnuo, korovi serafinski 
zamuknuše, a anđeo stvori se na zemlji. 

Plodne oranice oko nekoga tiha, zabitna sela i 
ljudi u njemu nijesu mogli ni slutiti, da su toga dana pri¬ 


mili među se prognanika iz svijetlog nebeskog carstva. 
Došao je u njihov kraj dječak duge, kestenjave kose i 
krasnih, kao nebo modrih očiju. Nitko nije znao, otkud 
je ni kako se zove. Bio je to kažnjeni anđeo. Naskoro 
se svi k njemu priviknuše, zavolješe ga, i on im bude 
pastirom. 

Prošlo je opet mnogo i mnogo godina. Mnogi su 
ljudi u tom kraju pomrli i novi se rodiše. Anđeo je još 
uvijek čuvao stada njihova i mirno s njima živio. No 
naskoro dođoše zle godine. Najprije povodnja, onda 
suša, pa grad, pa opet povodnja i tako uvijek. Ljudi 
postadoše mrzovoljni i počnu mrmljati. Anđeo ih je 
tješio i mirio, ali to nije pomoglo. Oni postajahu sve 
gori, dok jednoga dana šanu jedan zlobnik, mignuvši 
na anđela: 

— To je onaj pravi! 

— Ah, to je onaj pravi! — išlo je od usta do usta. 
Taj nas ništi. On je naša nesreća. On nam donosi svu 
nevolju! 

Tako se ljudi skupiše i navale na nj, dok je bio sa 
stadom: 

—Ti si onaj pravi! Je li? 

On je šutio i oborio svoje lijepe, tužne oči na 
zemlju. 

— Tko si, reci! — vikne jedan. 

— Jesi li sotona? Jesi li anđeo? Tko si, govori, 
nesrećo! Ha, zašto su tvoje oči tako kao nebo lijepe? 

— Da, povikaše drugi, sve nas je strah od njih. 

— Kakav je sladak glas tvoj? Kakav je to blje¬ 
sak u očima tvojim? To nijesu čovječje oči. Je li to sjaj 
pakla ili sjaj neba? 

On je šutio i nadvio ruku pred oči. Suze mu 
navru. 

— Čuješ, ti imaš nekakvu tajnu! kakva je tajna u 
grudima tvojim? 

— Govori, govori! — urlali su. Kriv je, gle! šuti. 
Udrite ga! 

I bijesna rulja navali na nj i ubije ga. Zarumenila 
se zemlja od krvi anđeoske, pa mnogi počnu bježati. 

— Čekajte! — vikali su drugi. Da vidimo, kakvu 
dušu ima taj skot. Ili je možda i nema! 

Još pravo ni dorekoše toga, kad se iz grudi mrtvo¬ 
ga anđela digne lepir, plaho lepršeći. Bio je to onaj isti, 
kojega je Bog anđelu dao mjesto duše. No sad nije više 
na njegovim krilima bilo čarobnih, srebrnih slova, ko¬ 
jima je Gospod zabilježio tajnu stvorenja. Sprala ih je 
krv anđelova. Ali zato se na njima rasjale dvije šarene 
oči: Bile su to tužne oči ubijenoga anđela. Ljudi se 
uplaše i nagnu bježati. 

Tri dana nije se nitko usudio ubijenome i tri je 
dana nad njim tužno šuštao lepir. Istom četvrti dan 
sahrane ga dobre žene na seoskom groblju. Dok su ti¬ 
jelo nosile, cijelo je vrijeme nad njima lepir lepršao, pa 
i onda kad anđela zakopaše, on se spusti raširenim 
krilima na grob . . . 

No anđela nije bilo u grobu. Njega je Bog opet uzeo 
k sebi. Na zemlji je ostao samo lepir, a s njegovih krila 
tužno gledaju u svijet lijepe oči anđelove i kazuju sva¬ 
kome, da ljudi nikako ne će saznati tajne stvorenja 
svijeta. 

PJESNIKOVA VAZA. 

IZO LANOV 


Pjesnikovo stablo, bujno i zeleno, 
u samoći raste; granje mu svedeno 
zastire sve gušće, što je žega ljuća, 
vrelo, koje podno mrmori i kluča; 
krošnja mu je stanak sićanih slavića, 
lišće — milovanje blagih lahorića. 

K njemu gosti svrću zbliza i zdaleka, 
prolaznici željni plandovanja meka, 
pa tko trga listak, tko grančicu lomi, 
a tko s vrela srče i žeđ si pitomi. 

Dok je pjesnik drvo gajio i strado, 
nikog nije bilo da ipriteče rado; 
al* otkad je slave, javlja se rodbina, 
svojte, prijatelja, znanaca množina: 

— Divna li je, vele, za nas biljka ova, 
sve da skineš lišće, listala bi snova! — 
I beru i lome bezbrižni trgači 
Žaleć, da još s grana ne vise kolači. 


Pjesnik sve to gleda, pa veli bez jedi: 

— Još će biti kavge, tko da me naslijedi; 
i moj dub će s vrelom pretrglije stare 
domjenkom oglasit još za mlade pare! 

Utoma im jadni! Brsna nije hrana 
lovor taj, nit vrutak pojilom čobana: 
kupit se ne dadu ni za novac veći, 
nit svojine pravom u baštinu steći. 

Baštinici njini — to su oči žive 
i srdašca vruća, što se njima dive: 
namjernici r’jetki, bokci ruhom, N 

što će prić i otić bogatiji duhom. 

Njima će u duši propjevali pjesme, 
lovor će prolistat, provreti će česme; 
oni će prenosit blago toga raja 
od srca do srca, od kraja do kraja. 


UMIRANJE 


Kad slavuj u dubravi poje, 
Kad vila pjesmu sklada, 

Kad oči mi s mrakom se spoje; 
Tad umire duša mi mlada. 

Ja ćutim, gdje pjev slavuja 
U dušu mi žešće prodire, 

I gledam n’jema vilu, 

Gdje harfom pjesmu prebire. 


DRAGICA GODLER 

I tako umirem uvijek, 

Kad pada sumrak i tama, 

I znam, da umiranju svojem, 

Kriva jesam ja sama. 

Ja ćutim, da pjev slavuja 
Na prošlost me podsjeća neku, 

A zvuci viline pjesme, 

Na budućnost sretnu daleku. 


TARTARIN TARASKONAC 

A. DAUDET. Prevodi dr. D. CEPULIĆ. 

(Nastavak.) 


0 da su Taraskonci mogli vidjeti svog velikog 
Tartarina, gdje leži u svojoj ormarskoj ladici, dok je 
blijedo ii tmurno svijetlo padalo kroz okna, sred blju¬ 
tava mirisa kuhinje i mokra drveta (miris je parobroda 
ogavan); da su ga čuli, gdje hropće upravo onako, kako 
udara onaj parobrodov vijak straga, gdje traži čaja 
svakih pet minuta i psuje momka slabim glasom dje¬ 
teta — o, što bi ih bio jad obuzeo, da su ga prisilili na 
put . . . Jer tako mi historičarske riječi: ubogi je Tur¬ 
čin jadno izgledao. Pošto ga je morska bolest spopala 
naglo, nevoljni čovjek nije imao dosta srčanosti, da 
popusti svoj alžirski pojas niti da skine sa sebe svoj 
arsenal. Lovački nož s velikim drškom ignječio mu je 
grudi, a kožnata kesa s revolverom žuljala mu je be¬ 
dra. A da bude posve dotučen, pridruži se svemu tome 
gundžanje Tartarina Sancha, koji stade beskrajno je¬ 
cati i kleti: 

— Bluno jedna! . . . Nijesam li ti ja govorio? . . . 
E, ali ti si htio u Afriku . . . Evo, sad imaš Afrike! . . . 
Pa kako ti se sviđa? 

Ali što je najgorče bilo, iz svoje kabine i usred 
svog jecanja nesrećnik je čuo, kako se ostali putnici u 


velikom salonu smiju, kako jedu, pjevaju, igraju na 
karte. Društvo je naime na »Zuavu« bilo i veselo i 
brojno. Oficiri, koji se vraćahu svojim četama, gospo¬ 
đe iz marsiljskog Alkazara, glumci, neki bogati musli¬ 
man, što se vraćao iz Meke, neki crnogorski princ, 
velik lakrdijaš, koji je oponašao Ravela i Gil Peresa . . . 
Nijedan od ovih ljudi nije imao morsku bolest, i vrije¬ 
me im je lijepo prolazilo uz šampanjac, koji su pili s 
kapetanom Zuava, debelim veseljakom, Marseljcem, 
koji je izdržavao dva gospodarstva, jedno u Alžiru, 
drugo u Marseillei, i imao veselo ime Barbasson. 

Tartarin Taraskonac bijaše bijesan na sve njih. 
Njihovo veselje podvostručavaše njegov jad . . . 

Napokon se trećega dana popodne zamijeti neko 
čudnovato gibanje, koje trže našeg ij umaka iz duga 
mrtvila. Zvono na krmi stade da zvoni. Začuju se teške 
mornarske čizme, kako trče po palubi. 

»Naprijed! . . . Natrag!« vikaše kapetan Barbas¬ 
son promuklim svojim glasom. 

Napokon: »Stoji« I brod stane, potrese se, i zatim 
ništa . . . Samo se parobrod nečujno ljuljao $ desna na 
lijevo, kao kakav balon u zraku . , , 

Čudima ta šutnja uplaši Taraskonca: 

— Milostivi Bože! Mi tonemo! . . . vikaše on 
strašnim glasom. 

I sabravši nekim čudom sve svoje sile on skoči s 
kreveta d poleti na palubu sa svim svojim arsenalom. 

II. 

Na oružje ! Na oružje ! 

Ali nijesu tonuli, već su stizali. 

Zuav je upravo ušao u luku, u lijepu luku tamno 
modre i duboke vode, ali tihu, sjetnu i gotovo pustu. 
Nasuprot luci uzdizao se na jednom brežuljku bijeli grad 
Alžir sa svojim malim sivkasto bijelim kućama, koje si¬ 
laze k moru i zbite su jedna do druge. Na meudonskom 
brežuljku izloženo rublje praljino. A više svega veliko 
plavo nebo, kao plava svila, ah tako plavo! . . . 

Slavni Tartarin dođe pomalo k sebi i oporavivši 
se od straha posmatraše taj pejsaž, i slušaše s poči- 
tanjem crnogorskog princa, koji stajaše uz njega i po¬ 
kazivaše mu razne četvrti gradske: Kazbu, gornji grad, 
ulicu Bab-A.zun. Zgodan je to čovjek, taj crnogorski 
princ,, i pozna dobro Alžir, a govori lijepo arapski. 

Zato je Tartarin i odlučio da kultivira ovo svoje 
poznanstvo . . . Iznenada opazi Taraskonac uzduž 
ograde, na koju se bijahu prislonili, čitav niz debelih 
crnih ruku, koje se izvana hvatale za lađu. I gotovo u 
isti čas ukaže se pred njim jedna posvema rudasta cr¬ 
načka glava, te još prije nego što je mogao otvoriti 
usta, paluba se pokrije sa svih strana mnoštvom gu¬ 
sara, crnih, žutih, polugolih, odvratnih, strašnih. 

Ove je gusare Tartarin poznavao ... To su bili 
oni, što ih je tako često tražio noću po taraskonskim 
ulicama i čekao, dok dođu. Napokon se dakle odlu- 
čiše da dođu. 

. . . Isprva on od iznenađenja ostade kao prikovan 
na, mjestu. Ali pošto opazi, gdje se gusari baciše na 
prtljagu, gdje bacaju sa sebe grubo platno, što ih po¬ 
krivaše, i gdje otpočinju napokon pljačkom broda, ju¬ 
nak se trgne iza sna i izvadivši iz korica lovački nož 
stade putnike dovikivati: »Na oružje! Na oružje!« I sam 
udari na gusare. 

— Što je? Pa što je to? Što je Vama? reći će mu 
kapetan Barbasson, došavši iz prostora među obim 
palubama. 

— Ah, tu ste, kapetane! . . . hitro, hitro, naoru¬ 
žajte svoje ljude! 

— A Bog zna zašto? 

— Pa zar Vi ne vidite? . . . 

— A što? . . . 

— Tu . . . pred sobom . . . gusare . . . Kapetan 
ga je Barbasson gledao sav zbunjen. U taj čas prođe 
pred njima dugački jedan crnac trčeći s apotekom 
junakovom na leđima: 

— Čekaj, nitkove! . . . urlikaše Taraskonac. I 
baci se za njim držači pred sobom nož. 

Barbasson ga dostiže u lijetu i zadrži ga za pojas: 

— Ta ostajte s mirom, do bijesa . . . Nijesu to 
gusari ... Ta odavna već nema gusara ... To su 
trhonoše. 

— Trhonoše! . . . 

— Pa dakako, trhonoše, koji dođoše po prtljagu 
da je odnesu na kopno . . . Stavite dakle nož u korice, 
dajte mi Vašu kartu, i pođite s ovim crncem, to je 
čestit momak i odvest će vas nia kopno i do hotela, 
ako želite! . . . 


Nešto posramljen Tartarin mu pruži kartu, i pošav- 
ši za crncem siđe držači se užeta po ljestvici u veliku 
barku, koja se zibala uz brod. Sva je njegova prtljaga 
već bila u barci: Kovčezi, sanduci s oružjem, hranive 
konzerve. I budući da je ovo zapremalo svu barku, nije 
trebalo čekati na još koga putnika. Crnac se popne na 
sanduke i čučne do njih obuhvativši koljena rukama 
kao majmun . . . Jedan drugi crnac prihvati veslati . . . 

Stojeći straga s onom strašnom grimasom, koja je 
zadavala strah njegovim domorocima, veliki je Taras¬ 
konac grozničavo stiskao držak svojeg noža. Usprkos 
svega, što mu je rekao Barbasson, on je samo napola 
vjerovao u nakane ovih nošača ebanove kože, koji su 
tako slabo naličili na čestite taraskonske trhonoše . . . 

Pet časova zatim baraka stigne na kopno, i Tar- 
tariin stupi na mali berberski kej, na kome je pred 
tristo godina jedan španjolski rob po imenu Mihali 
Cervantes — pod batinom za alžirske robijaše — sla¬ 
gao jedan veličanstveni roman, koji se imao zviati Don 
Q u i c h o 11 e ! 

III. 

Zazivanje Cerventesa. — Iskrcanje. — Gdje su Turci? 

— Nema Turaka. — Razočaranje. 

0 Mihalju Cervantes Saavedra, ako je istina, što 
se kaže, da na onim mjestima, gdje su živjeli veliki ljudi, 
nešto od njih lebdi i bludi zrakom do konca svijeta, 
onda je ono, što je od tebe ostalo na ovoj berberskoj 
obali, moralo od veselja zaigrati videći, gdje se iskr¬ 
cava Tartarin Taraskonac, taj divni tip Francuza Juž- 
njaka, u kome se bijahu utjelovila oba junaka tvoje 
knjige, Doin Quiohotte i Sancho Pamsa . . . 

Uzduh bijaše topao toga dana. Na keju, obasjanom 
morem sunca, bilo je pet do šest carinarskih činovnika, 
Alžirci, koji su iščekivali novosti iz Francuske, neko¬ 
liko Maura, koji su šćućureni pušili svoje dugačke lule, 
malteški mornari, koji su spravljali velike mreže, u 
kojima se sjalo na tisuće sardelica poput srebrenog 
novca. 

Ali tek što je Tartarin stupio na kej, ovaj ožive, i 
promijeni lice. Gomila divljaka, još odurnijih od onih 
gusara na brodu, pojavi se iza šljunka na obali, i baci 
se na čovjeka, koji se iskrcao. Visoki Arapi, goli pod 
vunenim pokrivačima, mali odrapani Mauri, Crnci, Tu- 
nišani, Maonci, M’zabiti, hotelski momci u bijelim pre¬ 
gačama — sve vikaše, urlaše, vješaše se za njegove 
skute, otimaše se o njegovu prtljagu: jedan ugrabivši 
konzerve, drugi apoteku, i trubeći mu uši u raznim 
nemogućim jezicima posve nevjerojatna imena hotela . . 

Smućen ovom grajom ubogi je Tartarin išao amo 
tamo, psovao, kleo, bjesnio, trčao za svojom prtljagom, 
i ne znajući, kako da se sporazumi s ovim barbarima, 
on ih je nagovarao francuski, provencalski, pače la¬ 
tinski. Pourceaugnaca: rosa, ruža, bonus, bona, 
b o n u m, već štogod je znao . . . Ali sve bijaše uza¬ 
lud. Nitko ga nije slušao . . . Na sreću se jedan mali 
čovjek u haljincu žuta ovratnika oboružan dugom put¬ 
ničkom palicom umiješa poput Homerova boga u me¬ 
tež i rasprši batinom svu tu fukaru. Bijaše to ijedan 
alžirski stražar. On vrlo učtivo reče Tartarinu, neka 
odsjedne u hotelu Evropa, i povjeri ga momcima tog 
hotela, koji ga zatim onamo odvedoše, a njegovu prt¬ 
ljagu u više tački prenesoše. 

Na prvom koraku, što ga Tartarin Taraskonac uči¬ 
ni u Alžiru, njegove se oči čudom čuđahu. On je Alžir 
zamišljao jednim orijentalnim gradom, čarobnim, mito¬ 
loškim, nešto po srijedi između Carigrada i Zamzibara... 
A kad tamo, eto ga usred srijede njegova Taraskona ... 
Kavane, restorani, široke ulice, kuće na četiri sprata, 
mali makadamovani trg, na kome je vojnička glazba 


igrala Offenbachove polke, gospoda sjedeći na stolcima 
uz pivo i kolače, gospođe, zatim vojništvo, i opet voj- 
ništvo, samo vojništvo ... ali nijednoga Turčina! . . . 
Jedini on , , . Stoga mu je bilo malo neugodno proći 
trgom. Sve ga je gledalo. Glazba umuknu, a Offenbac- 
hova polka ostade jednom nogom u zraku. 



Oba gledahu Tartarina smijući se i pokazujući svoje bijele zube. 


S obim puškama na ramenu, revolverom u boku, 
divlji i veličanstven ipoput Robinzona Kruzoa, Tartarin 
prođe ozbiljan kroz sve grupe. Ali kad dođe u hotel, 
onda ga snaga izda. Odlazak iz Taraskona, marsiljska 
luka, put po moru, crnogorski princ, gusari — sve mu 
se to miješalo i vrtjelo glavom . . . Valjalo ga je odni¬ 


jeti u njegovu sobu, skinuti mu oružje, svući ga . . . 
Već se pomišljalo i na liječnika. Ali čim je naš junak 
glavu spustio na jastuk, on stade tako glasno i tako 
zdravo hrkati, da je gostioničar smatrao svaku pomoć 
znanosti suvišnom, i svi se diskretno povukoše. 

IV. 

Prva zasjeda. 

Tri sata izbiše na Vladinoj uri, kadno se Tartarin 
probudi. Spavao je cijelo veče, cijelu noć, cijelo do 
podne, pače i jedan dobar dio popodneva, ali je zato 
fes i doživio jada za ova tri dana! . . . 

Prva misao junakova, pošto otvori oči, bijaše ovo: 
»Ja sam u zemlji lavova!« I zašto da ne kažemo, da ga 
na pomisao, da su lavovi tu čisto blizu, na dva koraka, 
skoro pod rukom, i da će se valjati potući . . . zima 
ledena ko smrt spopade, i on se neustrašivo uvuče pod 
pokrivač. 

Ali mu veselje izvanjskog svijeta, nebo, koje bijaše 
tako plavo, pa žarko sunce, koje je natapalo 
sobu, dobri doručak, koji si dade servirati u 
postelji (prozor bijaše širom k moru otvo¬ 
ren), sve zaliveno izvrsnom bočicom krešijskog vina, 
ubrzo povrati njegov stari heroizam. »Na lavove! Na 
lavove!« povika zbacivši pokrivač, i hitro se obuče. 

Evo dakle njegova plana: izići iz grada, a da ni¬ 
kome ništa ne reče, zaći u sredinu pustare, čekati, dok 
bude noć, zasjesti u zasjedu, i na prvog lava, koji pro¬ 
đe, pucaj, pum, pum! . . . Zatim se vratiti sjutradan, 
ručati u hotel Evropu, primati čestitke Alžiraca i naj- 
miti kola, na kojima će prevesti u grad lava. 

Stoga se dakle naoruža, stavi na leđa šator, de¬ 
bela batina za šator nadvisivala mu glavu za dobru 
stopu, i on ukočen kao kolac siđe na ulicu. Ne hoteći 
tu nikoga pitati za put oid straha, da ne oda svoj naum, 
on odlučno skrene desno, prođe kroz sve arkade Bab- 
Azun ulice, u kojoj ga iz svih svojih tamnih dućana mo¬ 
trila jata Alžirskih Židova, a sve zavučeni u kutove, kao 
pauci, koji zasijedaju; pređe preko kazališnog trga, 
zađe u predgrađe i udari napokon širokom prašnom 
cestom, koja vodi u Mustafu. 

Na toj cesti vladaše fantastičan darmar. Omni- 
busi, fijakeri, kolica, trenska kola, velike teretne dvo- 
kolice za sijeno, koje su vukli volovi, eskadrona afrič¬ 
kih lovaca, krda mikroskopskih malih magaraca, crn¬ 
kinje, koje su prodavale pogače, kočije s alzaškin 
iseljenicima, alžirski konjanici u crvenim ogrtačima, 
sve to prolažaše u vrtlozima prašine, sred krika, pje¬ 
sama, trublji, između dva reda sirotinjskih baraka. Pred 


vratima vidjele se velike Maionke, gdje se češljaju, dok 
su druge barake, u kojima su bile krčme, bile pune 
vojske, a dućani mesara, živodera i t. d. 

Pa što mi to pričaju o nekakvom Orijentu? upita 
se veliki Tartarin; ta tu nema ni toliko Turaka, koliko 
u Marseilleu. 

Najedamput iskrsne pred njim ispružujući svoje 
duge noge i naduvajući se poput purana divna jedna 
deva. I srce zaigra. 

Dakle već deve! Onda lavovi ni jesu daleko. I do¬ 
ista, iza pet časaka, on ugleda gdje se k njemu primiče 
s puškom o ramenu čitavo jato lavskah lovaca. 

»E, kukavci! reče u sebi naš junak prolazeći mimo 
njih, kukavci! Ići na lavove u čoporima i sa psima! . . .« 
Jer on nije mogao nikako pomišljati, da se u Alžim 
drugo što lovi nego lavovi. Pa ipak imađahu ovi lovci 
tako dobroćudni izgled umirovljenih trgovaca, i ovaj 
način lova na lavove s psima i lovačkim torbama bi¬ 
jaše tako patrijarkalan, da se Taraskonac nešto rado¬ 
znao smatrao ponukanim da nagovori kojega od ove 
gospode. 

— A ovaj, druže, je li dobar lov? 

— Nije rđav, odvrati lovac motreći preplašeno 
toliko oružje taraskonskog ratnika. 

— Jeste li ih što ubili? 

— E, pa jesmo . . . prilično . . . Nego pogledajte 
radije! 

I alžirski lovac pokaza svoju lovačku torbu. (Bija¬ 
še puna zecova i šljuka.) 

— Što? kako, zar u torbi! ... vi ih u torbu 
mećete? 

— Pa nego kamo da ih metnem? 

— Pa onda, to ... to su sasvim mali? . . . 

— I mali i veliki, reče lovac. 

I budući da mu se žurilo kući, on udari za svojim 
drugovima praveći goleme korake, da ih dostigne. 

Neustrašivi Tartarin ost a nepomičan od čuda na¬ 
sred puta . . . No poslije kratkog razmišljanja reče u 
sebi: »Ah, šta! To je bila samo šala . . . Nijesu oni 
ništa ubili . . .« I nastavi put. 

(Nastavit će se.) 


REMINISCENCIJA. 

MIRA GRČEVIĆ. 


Nastale su već hladne jesenske noći, u kojima i 
nehotice gledajući u tamno nebo i zvijezde s najčišćim 
sjajem dočaravam čudne i nejasne sne. Tišina, duboka 
tišina spustila se nad prirodu, nad grad, nad moju tihu 
sobicu, samo treperenje nebrojenih zvijezda otkriva 
život u beskrajnom svemiru. Mlaz zelenih zraka ulazi 
kroz poluotvoren prozor spajajući dvije nevidljive ta¬ 
čke, a na njihovim se tracima njišu sićušna ljubičasta 
tjelesa i žamore tako, da se čitav prostor ispunja nekim 
dalekim potmulim šumom . . . 

. . . Tamo u dolini niz vodu cvalo je ljeto. Vrbe 
i jablani odisali su svježinom rascvjetanog proljeća, po 
dalekim raširenim poljima mirisalo je visoko rumen- 
kasto cvijeće s debelim listovima, dok su tik uz vodu 
sakrivajući se po grmovima kliktale bijele ptice. 


Trčali smo po svijetlom šljunku, da je glatko kame¬ 
nje prštalo pod našim koracima, ili smijući se gazili 
uz vodu i grabili pijesak tražeći uzalud sivozelene 
školjke, dok su se one negdje daleko u kakovu zaljevu 
spokojno ljuljale na čupavim vlatima vodene trave. 

Visoko sunce žarilo je i onako već ispucanu, izbli- 
jedjelu tvrdu zemlju ispresijecanu vijugavim pukoti¬ 
nama, što su se poput nabora urezale u njenu suhu 
koru, a uzduh prezasićen kapljicama vode, što se ispa- 
rivala pod silnom vrućinom, odisao je toplom vlagom 
i svom se težinom tako slegao na površinu, da su se 
uski vrbini listovi jadno sklopili, a trava po poljima 
postala oštra i suha. 

Satove i satove sjedjeli smo zaklonjeni sjenom 
neke niske kuće podvinutih koljena i šutjeli, a sklop- 

ljene vjeđe dizali smo samo onda, kad bi pokraj lica 
prozujala kakva neumorna mušica. 

A onda se gasnulo razgrijano sunce. S horizonta 
prolijevalo se svijetlo u dugim sjajnim trakovima baca¬ 
jući punom snagom svoju umiruću ljepotu, i rijeka, što 
je neprestano grgotala i pjenila se, zacrvenila se kao 
tkivo poštrapano krvlju. Na raširenim krilima bijelih 
ptica, po poljima i šljunku niz vodu odrazivao se ruži¬ 
časti sjaj posljednjih sunčanih trakova, a daleko nebo 
i krovovi niskih kućica kao da su se lagano zacrvenili. 

Na nama su se caklile kapljice vode, prelijevale 
se u duginim bojama, pa se činilo, da su po rukama i 
tijelu neuredno poslagana mala blistava zrnca, a duge 
su se trepavice sljubile i teško dizale s lica, dok se 
večernji vjetar na obali počeo poigravati našom kosom. 
Otkinuh list s obližnjeg grma, da otarem rosu s lica, 
a list je pao, i tada su se tvoje vlažne usne pobožno 
dotakle svake kaplje . . . 

Bijele su ptice posvema utihnule, voda se tamnila 
od posivjelog neba, a u toploj magli crnili su se već 
krovovi niskih kućica. Po uskom putu preko polja zri- 
kali su šturci i bježale mlade zelene žabe, a s obale, 
koja nam je odmicala, dolazili su laki valovi mirisa bli- 
jedorumenih cvjetova nošeni strujom vjetra. 


LIVADA 


i. 

Sjećam se kao danas. Bijaše proljeće, a ja dijete 
malo. Livada bijaše kao sag. Trava mlada i mekana 
prepuna raznoga cvijeća. Draška i gladi moje mlade 
bose noge. Trčim po livadi kao izvan sebe. Ne znam 
ni zašto ni kuda, ali trčim. Tjera me neka neodoljiva 
nutarnja snaga, koja mi napinje inače slabašna uda. 
Čini mi se, iz kože ću iskočiti od radosti i neke nutar¬ 
nje sreće. 

Ne, to nije sam ja; to je u meni neki drugi, koji se 
danas na toj travi, u tom cvijeću, u tom uzduhu, na tom 
suncu probudio, pa hoće iz mene da izađe. Možda je 
to baš onaj pravi moj »ja«? 

Lepiri, divni bijeli kao cvijet, žuti, suri s modrim 
očima, pa oni, što im se boja krila prelijeva, polijeću 
nestašno od cvijeta do cvijeta. Stanem trčati za njima, 
da kojega od njih uhvatim. Kada sjedi na cvijetu, sag- 
nem se, da ga svojim ručicama poklopim, ali lepir od¬ 
leti, a ja se svalim u travu. 

Šturci u travi zriču. Ne brinu se ni za mene ni 
za lepire, ni za sve one muhe i kukce, što po livadi 
lete, trče, gmižu i pužu. 

Sav je uzduh pun opojnog miomirisa. 

Vičem od radosti. Htio bih pjevati, što li, a kričim. 
Htio bih, da me čuije drveće, i one ptice, što nada mnom 
lete, i ona udaljena gora, što se Učka zove. 

Pjevam, kričim i trčim .... 

II. 

Rodilo nam se janje. Tako je lijepo bijelo, ima ko- 
vrčastu vunu, koja je meka, meka. Ovca ga liže, a on 
je siše i repom od slasti potreptava. Kad se nasiše, trči 
po livadi baš kao i ja što trčim. I k meni dolazi, pa mi 
se umiljava. Liže mi prstiće, a ja ga gladim. Manje je 


Pogledali smo jedno drugo, nasmiješili se i uhvatili 
za ruke i potrčavši poljem, po kojem je počela da pada 
rosa, dok se za nama pomalo gubio strašan šum već 
gotovo crne vode, miris osvježenih grmova vrba i ja¬ 
blana i nasmijanih cvjetova preko obale . . . 

A onda su došli dani sa suncem, što je svoj žar i 
neisporedivu svjetlost već davno ostavilo negdje daleko 
na tegotnom putu. Osjetile su to najprije bijele brezove 
šume, pa gajevi i drvoredi, a onda sitno bilje po opu¬ 
stjelim livadama. Po vlažnoj mekanoj zemlji leže gomile 
počutjelog opalog lišća, gole grane strše u vis, kao da 
za nečim žale, i bijesni vjetar nosi otkinute glave cvi¬ 
jeća pomiješane kišom, što neprestano plače — plače za 
prirodom, što izdiše. Svuda se osjeća umor i propa¬ 
danje nebrojenih čudnih života, kako postepeno ginu 
i umiru od čežnje za prošlom ljepotom. 

A onda smo i mi osjetili tugu. Naši su se pogledi 
gasnuli i naša slabašna srca bojažljivo zakucala. I dok 
su se u boli lomili ukočeni prsti, naše su se duše usko 
priljubljivale jedna uz drugu boreći se uporedo s tra¬ 
govima sudbe . . . 

I došle su hladne jesenske noći sa zelenim mjese¬ 
čevim svijetlom, s duboko tamnim nebom i zvijezdama, 
što su jasne kao pročišćeno staklo, i titraju . . . drhte 
. . . kao u nekoj bojazni za životom, što odlazi . . . 


KAO SAG. 

FR. NOVLJAN. 

od mene. Sagpiem se, pa ga zagrlim, a onda sjednem 
ne puštajući ga iz svoga zagrljaja. Janje se savije i 
legne mi na krilo, liže mi prstiće, a ja ga gladim. 

I drugi janjići dođoše na svijet. Svi su lijepi i mili. 
Ima ih bijelih i crnih, a neki su i šari. Ovih ne volim. 
Ne znam ni sam, zašto. Svi oni trče oko svojih matera. 
Igraju se. 

Odijeliše ih od ovaca, jer mlijeko treba za sir. 
Meni je to žao. Ta oni se tako vole. Rekoše mi, da ću 
ih na livadi pasti. 

Pasem. Oni tako slasno brste onu mekanu sočnu 
travu i cvijeće. Nešto mi je neugodno, što livada gubi 
svoju ljepotu, ali radujem se veselju janjadi. Blejali su 
tako milo. 

Svako popodne pomuzu ovce, a onda puste ja¬ 
njad k njima. Radosti nema ni kraja ni konca. Klikću 
janjci, a klikćem i ja. 


Došao Vlah. Pregledava janjce. Diže ih. Pipa ih. 
Nešto raspravlja s mojim roditeljima. Ništa od tih raz¬ 
govora ne razumijem. Mati mi je vesela. Čini se, da jof 
godi ono, što Vlah govori. I ocu je drago, ali na nje¬ 
govu mrkom licu slabo se poznaje. Vlah im daje ruku. 
Izvadi nekakvu kožnatu vrećicu, a iz nje nešto okruglo 
i sjajno daje momu ocu. 

Za nekoliko dana otjera Vlah janjad. Nijesam znao 
ni kuda ni zašto. Bilo mi je strašno žao, pa sam gorko 
plakao. 

— Šta plačeš, ludo, reče mi otac, veseli se, ta za 
janjce dobismo novaca. 

Mati mi je nešto malo okruglo sjajno turala u ruku: 
»Evo i tebi novca, igraj se, ne plači!« 

Bacih tu pločicu bijesno i plakah gorko . . . 

III. 

Imadosmo i goveda. Jednoga mi jutra rekoše, da 
nam je krava darovala telića, pa me pozvaše u staju, 
da ga vidim. 

Bilo je crvenkasto-žuto. Stadoh ga dragati, a ono 
se neprestano okretalo k meni, pa mi lizalo ruke. Htje¬ 
de i po licu da me liže, ali ne dadoh, pobjegoh. Dnevice 
iđah u staju, da mu se radujem. Kadgod pustili bi ga 
s kravom na pašu, a ono bi vragoljasto poskakivalo i 
plesalo. 

* 

Nekoga jutra ne mađoh teleta u staji. A niti na 
paši ga ne bijaše. Stadoh pitati, gdje je. Rekoše mi, da 
ga je otac odveo na sajam. Prodat će ga. 

Prodati!? Nijesam znao, što to znači. 

Uveče se otac povratilo sa sajma umoran, ali 
veseo. Pripovijedao je, da je i vola i tele vrlo dobro 
prodao. Mesari su se za njima otimali. Svi su se veseli 
u kući, a ja bijah tužan. Donio mi je otac kolača, dr¬ 
venoga konjića i trubljicu. 

U trubljicu par puta puhnuh, a ona dade neki jed¬ 
nolični tužni glas. Povukoh konjića. Koturao se tako 
drveno na onim kotačićima. Odložih. Zagrizoh kolača. 
Nijesu mi išli u slast. 

— Što >je tome djetetu? upita otac. 

— Ne znam, ne tuži se, ali čini se, da nešto po- 
boljeva. 

— Što ti je? pita me otac mekanim glasom. 

— Gdje je naš telić? zapitam. Briznem u plač. 

IV. 

Bio sam dosta ponarastao. Išao sam i u školu. Učio 
sam rado. Hvalili su me i govorili, da imam dobru glavu. 

Jednom reče otac, da ću ići u školu na Rijeku. Bi¬ 
jah vičan roditelje slušati. Nikada ne rekoh ne ću, nego 
učinih, kako mogoh. Tako i sada rekoh, hoću. 


Mati je brižno spremala moje odijelo. Mnogo mi 
je govorila. Čini mi se, da to bijaše poučavanje, ali 
ništa nijesam razumio. 

Dođe dan rastanka. Opraštah se s braćom i se¬ 
strama. Dotada nijesam znao, što to znači opraštati 
se. Svi smo plakali, i otac i mati. 

Mati nas je još dobar komad puta ispratila. Onda 
me plačući zagrli, pa se bez riječi vrati kući, a ja s ocem 
plačući pođoh dalje. 

Tako dođoh u veliki grad. 

V. 

Tu su me poučavali razni dobri ljudi. Naučio sam 
mudrosti svakojake. S drugovima sam se igrao i ve¬ 
selio. Polazili smo na duge šetnje, pa usput zbijali razne 
šale. Ali meni to sve nekako nije išlo od srca. 

Tako u školi odrastoh. 

Gledah stada janjadi, što tjeraju na zaklanje. Vi¬ 
djeh krasne volove, koje vode u klaonicu. Vidjeh vo¬ 
zove pune zaklane teladi, što se tužno previše. Vidjeh 
silno meso. Vidjeh piliće, kokoši, pijetle, purane, guske 
i patke. Vidjeh u zimi razne ptice, pa zečeve i srne. 

Sada razumijem, zašto je Vlah otjerao janjad, za¬ 
što je otac prodao vola i tele. Sve to razumijem. 
Ali ne znam, zašto to tako mora biti. U mojoj roditelj¬ 
skoj kući mesa nijesmo jeli, a o pokladama smo samo 

svinje klali. Jest svinje, a one daju masti! 

* 

Na ulici štropoću vozovi, kočije i tramvaj, auto¬ 
mobili tule, zvonce tramvaja zvoni. Buka velika. Leti 
svijet, zabrinut, namrgođen. Leti kao bez glave, ne¬ 
kuda mu se žuri. Ide meso da kupi, ili hoće da ga za¬ 
služi. U drugoj sobi pisaći stroj klopoće. Telefon zvoni. 
Halooo! .... 

Qj livado, livado, lijepa i mekana kao sag! 


OBMAMA 

MARIJ RADOVNIKOVIĆ 


K peharu slasti bježimo ko ludi 
I pijemo iz njega krv i sok 
Tjelesa mladih, uz plač njihov hudi, 
A žari nam se glava, prsa, bok. 

Zar slast je ono, što nam truje mladost 
I kosti toči kao šumski crv? 

Zar slast je ono, što nam krade radost 
U čistu našu zvjersku lijuć krv? 


Kroz čitav vijek nas obmama ta prati, 
Jer začeti smo u smrtničku bit. 

K životu ona vječno doći krati, 

A čovjek nikad od nje nije sit. 

On u životu samo sunce traži, 

Da ogrije ga i dade mu mir; 

Sljepočice mu sjaj pehara draži 
I vabi ga na priređeni pir. 


Tad klone i sav shrvan pehar diže, 
I dotiče ga blijedom usnicom; 
Života žedan k varci sretan gmiže 
Stišćući strasno pehar desnicom. 


LEPIR I RUŽA. 

DANKA VIDOVIĆ. 


U malom majčinu vrtu rastao je bijeli cvijet kao 
nebo vedar, kao anđeo lijep i nježan. Ruža, mirisni 
cvijetak, razvijao se tiho šireći tek u najbližoj svojoj 
blizini ljupki miris. Upravo kad je počeo da cvate i 


nježne latice svoje da razvija, naleti tuda neki umiljati, 
mladi lepir, koji, kad spazi ružu, brzo se spusti k njoj, 
da srkne medeni sok njen. — Lepir je doletio i za čas 
već prhnuo dalje, da traži još mirisnog svijeća, a ruža 

je ostala u svome vrtu tužna, čeznući za divnim ša¬ 
rama le,pir ovih krila i laganim titrajem njegovim. Ve 
sele su je ptičice gledale s grana, radovale se njenoj 
ljepoti i opijene njenim mirisom pjevale prekrasne 
pjesmice o tom mirisu, kraljevskom dostojanstvu i 
o njenoj ljubavi. Ona je rasla i evala čekajući lijepog 
lepira i vječno sanjala o njegovu divnom liku, prostirala 
sve dalje svoj jaki miris, koji je opajao sve, što se na¬ 
lazilo u blizini, ljubavnim žarom. 

Tako su prolazili lijepi, vedri dani, puni čedne 
ljubavi i miirisa. Jednom, baš kad bješe u najljepšim 
ljubavnim sanjama iščekujući miljenog lepira, kome 
se jednako nadala, da će doći, da usni s njom vječnu 
sreću, javi joj se u blizini ševa piskavim zlobnim gla¬ 
som. Ruža se okrenu i pogleda ševu, koja joj progo¬ 
vori: »Jadna sirotice, ti čekaš svoga dragana i raduješ 
se dolasku njegovu, a on upravo sad grli drugu, s ko¬ 
jom će vječno da bude«. — Ču se samo jedan dubok 
uzdah i jedan tužan jecaj ruže, i njena se krasna gla¬ 


vica previ od tuge i bola. — Trava pored nje poniknu 
nikom, ptice umukoše vidjevši čudo, koje se dogodi: 
ruža, koja dm se do onoga časa činila tako vedra, ve¬ 
sela i nasmijana, stoji sad najednom previte glavice, 
tuguje. 

Ptice se jadu dosjećaju i pjevaju pjesmu, da utješe 
bolno srce. Ali ruža se ne tješi. Iz dana u dan vene 
čeznući za neostvarenim sanjama, iz dana u dan gine 
za iščezlim leptirom. 

Prolaze dani, prolaze mjeseci. Nestalo je ružine 
ljepote, nestalo je čara i mirisa. Uvela skoro sasvim, 
prignute glave sve jedanko uzdiše. Kiša je padala, da 
joj polije mlado korijenje, sunce je grijalo, da joj raz¬ 
vije još nerazvijene latice, ali ruža se sušila se dalje. 
Jednog jutra sunce je tako divno sjalo, ptice su budile 
sneno cvijeće, a ruža je ležala na mekoj travi osušena, 
mrtva .... 

Ubila je čežnja za lepirom šarenih krila! 


SABLASTI 

SĆEPAN MALI. 


Jedan neobičan događaj potresao je i uzrujao mirno 
i patrijarhalno lice naše šijačke metropole, onaj veseli 
i bezbrižni život, koji su jedva mogli da uztalasaju naj¬ 
veći savremeni i svjetski događaji. No nemojte se tome 
čuditi, jer to, što ću vam pripovijedati, bio je događaj 
od senzacije i za koje veće mjesto nego što je Požega, 
grad vesele braće i »slavonskih literata«. A požeški 
intelektualci su mahom literati, jer, kako vele, piju na 
litre, a plaćaju na rate. Nego da pređem na stvar. Bilo 
je to negdje krajem XIX. vijeka. Ja sam tada bio još 
đak požeške gimnazije. Jednog vrućeg i sparnog ne¬ 
djeljnog dana mjeseca jula — a tada još nisu bile fe- 
rije — izašao sam iz svog skromnog stana i uputio se u 
krasnu i šumovitu okolicu, prema »Jagodnjaku«, da u 
prijatnjoj hladovini malo prosjedim i čitam nešto. No 
ja nijesam dospio do svog cilja ni u miru čitao svoju 
lektiru. Putem sam dočuo za sinoćnji događaj, misterio¬ 
zan i neobjašnjiv, o kome je govorila cijela Požega. Evo 
šta se pričalo: U gluho doba noći u crkvi đačkog kon¬ 
vikta, kojoj su bila vanjska vrata zatvorena, opazili su 
neki prolaznici, a to su bile ličnosti potpuno vjerodo¬ 
stojne, gdje kraj slabog svijetla iz kandila stoje pred 
glavnim oltarom tri do četiri lica, blijeda kao iz groba 
ustale aveti i zagrnuta bijelim ponjavama i pjevaju 
lamentacije i to nekim posebnim žalobno — svečanim 
glasom, da se čovjeku koža ježi. Glas im odzvanjao 
neobično, pjevanje bilo vanredno, da se jedva dadu za¬ 
misliti takvi glasovi u lica ovoga svijeta. Glas teno- 
riste bio je takav, da je prema njemu iščezavao i sam 
Caruso. A tako zanimljiv pjev se ne pojavljuje kod 
običnih smrtnika. Taj neobični hor potiče iz drugog 
kojeg nepoznatog i tajanstvenog svijeta ili iz grobnih 
dubina! Fantomi su odmah iščeznuli, čim su otpjevali 
lamentacije. 

Tako se vijest širila gradom,garnirala i uveliča- 
vala, te svakojako tumačila. Ja se nijesam puno oba¬ 
zirao na te priče o avetima, jer već i tada nijesam vje¬ 
rovao u duhove ni »transcedentalna bića«, ali sam se 
nemalo začudio i osupnuo, kad sam primijetio, da se 
i ozbiljniji ljudi i inteligentniji slojevi građanstva bave 
tim događajem. Bio je čak opisan i u spiritističkom 


glasilu, u kojemu se požurio da iznese stvar jedan do¬ 
pisnik iz Požege. U tom listu se nastojalo znanstvenim 
načinom protumačiti taj »supernormalni fenomen«. 
Ljudi od pera i znanosti bavili se time. Tumačili su i 
pisali, *kako to nije nikakav samostalan događaj ni od 
realnosti, već samo refleks kojega ranijeg događaja. 
Takovih slučajeva da ima mnogo, osobito u mjestima, 
koja imadu veliku burnu prošlost, kao što je staro¬ 
drevna Požega. Tako se viđalo, vele, u Češkoj iza bitke 
kod Koniggraetza i još puno godina kasnije, kako mar¬ 
širaju čitave kolone vojnika u bojnoj spremi preko po¬ 
lja i gudara, a najednom je nestalo tih fantoma, koji 
se rasplinuše na suncu kao fata morgana. U našim kra¬ 
jevima viđale se također takve i slične pojave. U gor¬ 
skom kotaru viđali su ljudi čitave tajanstvene povorke, 
pogrebe d ophode s barjacima, kako prolaze, a za čas 
je nestalo tih pojava. U Gospiću čulo se kroz više noći 
kako prolaze silna kola i stupaju ljudi vojničkim kora¬ 
cima, a da nitko nije mogao vidjeti ta kola ni vojnike. 
Bio je to, vele, refleks ranijih događaja iz bivše vojne 
krajine. 

Tako se nastojalo da protumači znanstveno taj 
neobični događaj, ali je to tumačenje bilo nategnuto i 
mršavo. Mene nije zadovoljavalo. Čitao sam bio tada 
već nešto o telepatiji i vidovitosti, o fata morgana, pa o 
raznim priviđajima kod ljudi nezdravih i prenapetih 
živaca, o ljudima, koji drže produkte svoje nadražene 
ili razigrane fantazije za realne događaje. Znao sam, 
da naši vidni organi nijesu nimalo savršeni. Ali nijesam 
još tada znao, da je tako .i s našim ćulnim organima, pa 
dosljedno tome, ako su i ostala naša ćutila takova, po 
čemu smo onda mi jadni smrtnici najsavršeniji stvorovi 
na zemlji!? Jesu li a. razne ljepote ovog našeg života 
isto tako varave i prividne?! 

A dok su ljudi od pera i znanosti tumačili ili na¬ 
stojali da protumače ovakve vizije, građanstvo se uzru¬ 
javalo strahovito, jer nije šala tumarati po pomrčini 
ili kraj slabe tadanje rasvjete, u kasno doba noći s 
veselih večeri i sastanaka, pa nabasati na ovakve aveti 
u mrtvačkim pokrovima, gdje pjevaju nekim grozno 
tugaljivim i svečanim glasom pogrebne pjesme i opi- 

jela! I počeše izostajati vesele gozbe, nekad česte u 
Požegi, čuvenoj s vesele društvenosti i međusobne sloge 
njenog građanstva. I uplašiše se književnici i farizeji, 
da će nestati te lijepe i prijatne osobine patriarhalnog 
požeškog života. Pa zađoše među gređane profesori, 
novinari, književnici, istraživači »supernormalnih fe¬ 
nomena« i sva ostala najpismenija čeljad i stadoše mi¬ 
riti dobroćudne građane, da im ne može prijetiti nika¬ 
kva opasnost od tih utvara i priviđaja, jer da to za¬ 
pravo i nijesu nikako vi događaji, već samo neka sjena 
i odraz prošlih zgoda i minulih događaja. Pa kad su se i 
građani konačno uvjerili, da nitko nije ništa pretrpio 
od tih »aveti« osim pustoga straha, izgubio se konačno 
taj neprijatan dojam straha i obnovio stari način života, 
jedino se još sačuvala uspomena i priča o tim pojavama. 
Pa i ja vam ne bih, vjerujte, o tom pisao, da nije nekim 
slučajem jedan od mojih prijatelja i starijih drugova iza 

nekoliko decenija skinuo veo zaborava s tog događaja. 

* 

Niz godina kasnije 'došao sa.m kao upravni činov¬ 
nik u jedno oveće mjesto zagrebačke županije. Bilo je 
tamo i sjedište šumske uprave. Šumar Pero P. me po¬ 
znavao, jer je i on bio nekada požeški đak nešto sta¬ 
riji od mene po dobi i studijama. Bio je gostoljubiv i 
veseljak, te izvrstan pjevač. Pozvao me na badnje veče 
k sebi, a tamo je bilo oveće društvo, njegov stari su¬ 
drug i moj prijatelj Filip . .. i još neki drugi stari 
znanci. Tamo se zabavljalo dugo i veselo, a konačno 
se i zabava začinila pjesmom, jer je bilo u društvu oso¬ 
bitih i oduševljenih pjevača. Pjevalo se pored božičnih 
i razne vesele pjesme i hrvatske i srpske, pa konačno 
i slovenske. Osobito mi se dopao napjev pjesme: »Jen 
starček je žrvel na vinskih gorah«, u kojoj se opijevaju 
posljednji momenti jednoga starca, koji leži u samrtnim 


trzajima i moli se Bogu, da mu usliša još jednu i pos¬ 
ljednju želju, pa da mu podari još toliko snage, da može 
iskopati još jedan posljednji pehar rujnoga vina, što 
stoji uz njega na stolu. A pjevač je tu vinsku pjesmu 
pjevao neobično čuvstveno i s tako tugaljivim i sve¬ 
čanim pijetetom, kao da pjeva kakvu najsvečaniju him¬ 
nu ili opijelo. A ja sam se divio i napjevu te pjesme i 
samom pjevaču, koji se tako umije da uživi u svoju 
umjetnost. A na to primijeti i domaćin, neka se tome 
ne čudim, jer da takovo pjevanje njima nije prvina, već 
da imadu u tom zajedničke prakse iz svojih mlađih 
dana. Pa mi ispriča slijedeći događaj: 

Dok je još bio kao mladić u gimnaziji požeškoj i u 
konviktu zajedno sa svojim drugovima, koji se evo 
sastadoše o badnjoj večeri, bili su oni na glasu kao oso¬ 
biti pjevači i zbog toga ih voljeli građani i drugi vese¬ 
ljaci i često pozivali o praznicima u svoje kuće. Jed¬ 
nom tako pozvaše njih četvoricu drugova baš uoči 
raspusta požeški Franjevci na veselo veče. Počastiše 
ih obilnom večerom i dobrim, ali jakim vinom. A kad 
su se povratili u konvikt, nijesu mogli zaspati od silne 
sparine, a osim toga ih je grijalo obilno jelo i piće. I 
oni se zaogrnuli ponjavama onako u noćnim haljinama 
i pošli u vrt konvikta i u dvorište, da se malo naužiju 
svježega zraka. Tamo opaziše, da je otvorena đačka 
crkva sv. Lovrinca s dvorišne strane. U crkvi je titralo 
malo svijetla od kandita. Tako se u njih porodi zami¬ 
sao, da uđu u crkvu, gdje je uvijek vladala hladovina. 
Uđoše sva četvorica ogrnuti bijelim ponjavama kao 
aveti, pa sasvim spontano i bez dogovora pred oltar, 
otpjevaše lamentacije i još tako skladno i savršeno, da 
su se r sami sebi divili! A pjevali su tako ozbiljnim 
i tuigaljivo-svečanim napjevom, kakav može da produ¬ 
cira samo stanovita doza rujnoga vina! 


RAD HRVATSKIH REFORMATORA U ISTRI. 


(Svršetak). 


Dr. F. BUČAR. 


U Urachu je izašlo od god. 1561.—1565. oko 25 
različitih protestantskih knjiga na hrvatskom jeziku, a 
jedna je izašla god. 1568. i u Regensburgu. Sve je to 
bio rad Istrana Konzula i njegovih drugova te Antuna 
Dalmatina. Knjige su izašle u znatnoj nakladi od 25.000 
primjeraka i to glagolicom, ćirilicom i latinicom, a ne¬ 
koliko malih knjižica i talijanskim jezikom, jer su naši 
reformatori bili vješti i talijanskom jeziku. Od tih 
knjiga sačuvalo nam se u svemu do danas tek oko 300 
primjeraka, jer je katolička reakcija uništila sve pri¬ 
mjerke, koji su bili poslani na jug. Knjige su se palile 
ili bacale u rijeke ili bile zaustavljene na granici Au¬ 
strije, kamo su dolazile u bačvama u nevezanom sta¬ 
nju. Tek kada su knjige došle u Ljubljanu, gdje je bilo 
glavno središte za kolportaciju hrvatskih i slovenskih 
protestantskih knjiga, onda su se tamo knjige vezale. 

U Ljubljani su bili zato najmljeni posebni njemački 
knjigoveže, koji su vezali u običnom vezu hrvatske 
protestantske knjige, a fini se vez obavljao u Tiibin- 
genu. Fino uvezane knjige slali su naši reformatori 
kano primjerke na dar raznim visokim ličnostima i 
gradskim općinama, koji su ih pomogli kod štampe. 
Obični primjerci su se prodavali po sajmovima i raz¬ 
nosili svećenicima i plemstvu, koje je prianjalo uz re- 
formaciju, po posebnim kolporterima* Prodaja je bila 


vrlo slaba, jer je bilo tada još malo pristalica nove 
vjere i jer većina tadanjeg svijeta uopće nije znala ni 
čitati. Tako su se knjige vrlo malo prodavale i uz vrlo 
malu cijenu, te su se uopće jako slabo raspačavale. 

Dedikatorne fine primjerke su one ličnosti, koje 
su te knjige dobile na poklon, sačuvale u svojim knjiž¬ 
nicama, i tom sretnom slučaju imademo da zahvalimo, 
da se najviše tih knjiga sačuvalo upravo u privatnim i 
gradskim knjižnicama po cijeloj Evropi, no najviše u 
Njemačkoj. Mnoge od tih knjiga dospjele su kasnije u 
javne, ponajviše sveučilišne knjižnice, te su tako sada 
pristupačne cijelom naučnom svijetu. Imade ih u Pa¬ 
rizu, Londonu, Petrogradu, Berlinu, Dresdenu, Stock- 
holmu, Kopenhagenu, Leipcigu, Miinchenu, Beču, Pe¬ 
šti, Gracu, u dvorskim, gradskim i sveučilišnim knjiž¬ 
nicama. Najviše ih imade u sveučilišnoj knjižnici u Tii- 
bingenu i u dvorskoj knjižnici u Beču. U Tiibingenu 
su se pače i sačuvali cijeli fascikuli računa oko hrvat¬ 
ske protestantske tiskare, koji su se po tadanjem obi¬ 
čaju javno polagali pred sveučilištem i tamo pohranili 
i sačuvali do danas. Tom sretnom slučaju imademo za¬ 
hvaliti, da nam je toliko poznato o književnom radu 
naših istarskih reformatora. Točno znademo, koliko je 
stajao papir, koliko štampanje, koliko slagari, prevo¬ 
dioci i korektori, i koji su to ljudi bili. Poznata nam je 

naklada od svake knjige, koja je štampana, i kamo su 
otpremljene. Znademo, kakova su imali slova a gdje su 
ta slova naručena i tko je priređivao glagolska i ćiril¬ 
ska slova, jer su se ta slova tek morala tamo u Nje¬ 
mačkoj dati lijevati. Općeniti detalji tiskare u Urachu- 
Tiibingenu točno su nam poznati, što je od vanredne 
važnosti za kulturnu historiju šestnaestog vijeka, a 
najpose za tadanje naše književne i kulturne prilike. U 
tim se računima spominje dosta i s juga, jer je centrala 
u Wurttemberškoj bila neprestano u savezu s Kranj¬ 
skom, Hrvatskom te Istrom. 

Na jugu se sačuvalo malo tih knjiga. Najviše ih 
imade u licejalnoj knjižnici u Ljubljani, te nešto u sve¬ 
učilišnoj knjižnici u Zagrebu i u ostalim zagrebačkim 
javnim bibliotekama, i u Narodnoj knjižnici u Beo¬ 
gradu. 


Sve su knjige vjerskog sadržaja i ponajviše prije¬ 
vodi Trubarovih slovenskih knjiga bez kakovih speci¬ 
jalnih hrvatskih karakteristika. A kako i sam Trubar 
nije pisao posebne predgovore, koji bi imali kulturnu 
ili književnu vrijednost za naše krajeve, to saznajemo 
vrlo malo o tadanjim našim prilikama. Izuzetak je jed¬ 
na knjiga i to Prvi del novoga Testamenta izdan god. 
1562., kojoj je Trubar napisao opširan predgovor o ta¬ 
danjem životu Hrvata i Slovenaca, koji su također 
preveli naši reformatori. Iste su knjige većinom izašle 
glagolicom i ćirilicom, a kad nije išla proda glagolskih 
i ćirilskih knjigra, počelo se izdavati knjige i latinicom. 
Naklade su bile od 500 do 2000 primjeraka. Od nekih 
se sačuvalo po desetak komada, dok su se neke saču¬ 
vale u samo nekoliko primjeraka, a neke su postale i 
unika. Prema tome su te knjige danas vrlo rijetke, a 

naravno i vrlo skupe, te se ne može nijedna dobiti, 
ako se slučajno gdje i nađe, bez nekoliko tisuća kruna. 

Da se svatko može naučiti čitati glagolicu i ćiri¬ 
licu, izdane su najprije početnice ili »Table za dicu«, a 
poslije toga su slijedili Katekizmi, te sv. Pismo, cerk- 
veni Artikuli, Crkveni Ordinalio, Postilje, Spovid i 
Bramba Augustanske spovedi. U svemu je izašlo hr¬ 
vatskih protestantskih knjiga glagolicom jedanaest, ći¬ 
rilicom osam, latinicom deset, a na talijanskom jeziku 
pet. Talijanske knjige su imale služiti za Dalmaciju, 
Istru i Hrvatsko Primorje. Glagolicom i ćirilicom su 
mislili naši reformatori obratiti kršćane sve do Cari¬ 
grada, a kod glagolice su računali u prvom redu na na¬ 
še popove glagolaše. 

Rad hrvatskih reformatora važan je danas i za 
lingviste, jer je i pismo i jezik zanimljiv spomenik ta¬ 
danje hrvatske literature. Knjige su napisane čakav- 


sko-dalmatinskim dijalektom, jer su svi glavni radnici 
i saradnici bili iz zapadnih hrvatskih primorskih kra¬ 
jeva. Na temelju tih knjiga izrađivale su se kasnije u 
Rimu i ostale vjerske katoličke knjige, koje su i za 
katoličke reakcije bile izdavane baš s tom tendenci¬ 
jom, da unište književni rad hrvatskih reformatora. A 
to je bio i direktni povod raširen ja i razvoja tadanje 
hrvatske književnosti, te je na taj način rad hrvatskih 
reformatora bio od neprecjenjive važnosti za raširenje 
i razvitak hrvatske književnosti u šesnaestom stolje¬ 
ću. Knjige hrvatskih reformatora bile su istrijebljene i 
nestalo ih je sasvim iz naših krajeva, no sjeme nastale 
hrvatske protestantske književnosti nije bačeno na 
neplodno tlo, nego je urodilo lijepim i bogatim plo¬ 
dom. Reformacija je učinila, da se kod nas počela jav¬ 
ljati književnost i u onim krajevima, gdje je doonda nije 
bilo. 

PROSLAVA NEZAVISNOSTI BRAZILIJE. 


(O stogodišnjici oslobođenja.) 


Dr. F. BUČAR. 


Svečanost stogodišnjice proslave oslobođenja Bra- 
zilije započela je dne 7. septembra ove godine velikom 
svjetskom izložbom, (prvom poslije rata na amerikan- 
skom kontinentu, koja se obdržavala u glavnom gradu 
brazilij skiih udruženih država Rio de Jameiro. Na toj su 
izložbi sudjelovali skoro svi kulturni narodi i države 
Europe i Amerike, a neke države poslale su i svoje 
specijalne misije i deputacije, da podnesu čestitke svo¬ 
jih suverena mladoj naprednoj republici. Engleska, 
Fracuska, Belgija i Ujedinjene države sjeverne Ame¬ 
rike žrtvovale su pače velike svote, da su mogle su¬ 
djelovati na toj izložbi posebnim paviljonima, koje će 
poslije izložbe pokloniti državi Brazilije. Novine svega 
svijeta bavile su se sada Brazilijom prikazujući njezin 
postanak i razvitak, te kulturno, političko i ekonom¬ 
sko stanje ogromne Brazilije. 

Ovom prilikom prikazat ćemo ukratko razvoj i po¬ 
stanak velike brazilijske države i tamošnjeg naroda, 
ogromne nekoć kolonije male kraljevine Portugala. 
Nakon što se sretno povratio u Portugal glasoviti istra¬ 
živač Vasco de Gama, koji je god. 1495. otkrio put u 
Indiju oko Afrike preko rta Dobre Nade i tako parali- 
zovao otkriće Kolumbove Amerike ili Zapadne Indije, 
portugalski je kralj Dom Emanuel, nazvan sretnim, 
ekvipirao god. 1500. novu flotilu pod zapovjedništvom 
admirala Alwaesa Cabrala sa zadaćom, da i opet krene 
na istok, da nabavi nove mirodije. Dne 23. aprila je 
Cabral potjeran vjetrovima i ekvatorijalnom strujom 
dospio na tlo južne Amerike i to u Braziliju, namjesto 
u Afriku, te se tamo iskrcao u Porto Seguro ali u Sigur¬ 
noj luci, te je tu novu zemlju osvojio u ime portugal¬ 
skog kralja. Nato se Portugal sve više i više stao širiti 
po toj novoj ogromnoj koloniji, koja je pozvana po ne¬ 
kom osobitom drvu zemljom Bresila ali kasnije Brazili¬ 
jom. Portugal je držao ovu svoju veliku koloniju do g. 
1580., kada je Portugal i Brazilija okupirana po španjol¬ 
skom kralju Filipu II. španija je imala Braziliju u svojoj 
vlasti do god. 1630., kada ju je osvojila mala Holandija, 
koja se u ono vrijeme također stala silno na moru raz¬ 
vijati, te je pošla za osvajanjem i otkrivanjem novih 
kolonija. Kada je Portugal god. 1640. opet postao sa¬ 
mostalnom ^ržavom, protjerao je Nizozemce, te je po¬ 
novo zavladao Brazilijom, gdje se već bio zakorjenio 
portugalski jezik i katolička vjera. Preko 300 godina 
bila je odsada Brazilija u vlasti Portugala, ko*ji je ovu 
bogatu i ogromnu koloniju iscrpivao, koliko je bilo 
samo moguće. Doseljenika je bilo vremenom već neko¬ 
liko milijuna, koji su teško podnosili velike terete i 
poreze portugalske vlade, te je započela težnja, da se 
Brazilija proglasi samostalnom. Kada se u Sjevernoj 
Americi god. 1776., proglasilo tamošnje žiteljstvo samo¬ 
stalnim, te je stvorilo nezavisnu od Engleske vlastitu 
državu, započeo je velik boj medu brazilij skim uro¬ 
đenicima, portugalskim naseljenicima i importiranim 
crncima. Kako je u Sjevernoj Americi engleska vlada 
htjela sve najvažnije artikle trgovine staviti pod 
svoj monopol, tako je isto činila i portugalska vlada, 
poglavito što se tiče kopanja zlata i dijamanta. God. 
1792. nastade buna, kod koje bude 12 urotnika osuđeno 
na smrt, no samo jedan bude pogubljen, dok je ostale 
pomilovala kraljica Donna Marija. Danas je poginulom 


urotniku za slobodu Silvi Havieru podignut u Rio de 
Janeiru prekrasni spomenik na trgu Tiradentes. Za 
Napoleonova vremena morao se kralj Ivan VI. god. 
1808. odreći Portugalske, te je pobjegao u Braziliju, 
gdje je samostalno vladao, no već god. 1815. proglasio 
se kraljem Portugala i Brazilije. Kako se nisu smirile 
političke prilike u Portugalskoj, kralj Ivan se tek god. 
1821. povratio u Portugalsku, a u Brazilij i je ostavio 
svog sina Dom Pedra za regenta, koji je bio oženjen 
s austrijskom princesom Leopoldinom. Na taj način se 
u Braziliji pomalo obrazovala sasvim samostalna kra¬ 
ljevska vlada, a sami Brazilijanci su sve manje osje¬ 
ćali pokornost Portugalu. I sam regent Dom Pedro pri¬ 
družit) se narodnoj stranci, pa kad su portuglaski kor- 
tesi ili ministri pozvali regenta, da on povrati upravu 
u ruke portugalske vlade i da se povrati u Portugal, 
izjavi se on pred svojim narodom, da se on ne kani 
više vratiti u Portugal, nego da će i nadalje ostati u 
Braziliji. Kad su mu na to iz Portugala javili, da se sva¬ 
kako mora povratiti, jer da će inače vlada upotrijebiti 
silu, proglasi se regent dne 7. septembra g. 1822. samo¬ 
stalnim vladarom, te proglasi naovisnost carstva Bra¬ 
zilije. Tako zavlada Dom Pedro I. u Braziliji kao samo¬ 
stalni vladar i osnuje samostalnu dinastiju Braganzza u 
Americi. Kad je portugalski kralj Ivan VI. umro, krene 
Dom Pedro I. u Portugal, a vladu u Braziliji prepusti 
svoim sinu Dom Pedru II., koji je još bio malodoban, no 
god. 1840. proglasi se već kao 15 godišnji mladić samo¬ 
stalnim vladarom i carem Brazilije. Vlada Dom Pedra 
II. nije bila sretna, jer su se neprestano dizali crnci i 
robovi poradi velikih ekonomskih kriza, te su tražili 
svoju potpunu slobodu, a Brazilija bude god. 1889. pro- 
samostalnom republikom a to na temelju moderne i slo¬ 
bodoumne federacije, koja imade ustav, koji može slu¬ 
žiti uzorom svim ostalim modernim republikama. 

Sada se republika Brazilija, koja imade osam i pol 
milijuna četvornih kilometara i 23 milijuna stanovnika, 
razvija vrlo lijepo po uzoru sjeverno amerikanskih 
Udruženih država, te obiluje svakim bogatstvom i veli¬ 
čanstvom tropske prirode. Svi narodi uživaju ondje 
potpunu slobodu u jezičinom i vjerskom pitanju, te ima¬ 
de u Braziliji poljačkih, rusinskih, bugarskih i hrvatskih 
kolonija, koje živu tamo u potpunom zadovoljstvu. Na¬ 
ši hrvatski iseljenici, kojih imade ondje znatan broj, 
bave se trgovinom kave, riže, kakaoa, kaučuka, zlata, 
dijamanta i druge razne robe, a mnogi od njih imadu i 
svoje vlastite plantaže. Naše kolonije nisu tako orga- 
nizovane, kao one u Čile, Peru i Argentiniji, jer nisu 
tako na okupu i nisu tako brojne .Nemaju ni svojih no¬ 
vina ni društava, te se vežu uz druge naše koloniste u 
drugim susjednim državama, te podržavaju svoju ma¬ 
terinsku riječ i domovinsku svijest. Od sviju Slavena 
su u Braziliji najviše zastupani Poljaci, kojih imade ta¬ 
mo do dvije stotine hiljada, koji su potpuno organizo- 
vani, te imadu svoja društva, škole i novine, a za pre¬ 
vrata su tamošnji poljski emigranti mnogo utjecali kod 
stvaranja nove poljske države. 

I naši hrvatski iseljenici i ostali Jugoslaveni u 
Braziliji priključili su se akciji jugoslavenskog politič¬ 
kog odbora u južnoj Americi, te su i oni, koliko im je 
samo bilo moguće, pomogli odboru, da ostvari svoje 

ideale u pogledu stvaranje nove naše države. Naši ise¬ 
ljenici su također proslavili samostalnost svoje nove 
države Brazilije jednako kao i samostalnost nove Ju¬ 
goslavije. Kao što je u Braziliji posvuda na svečani na¬ 


čin obavljena proslava oslobođenja i samostalnosti 
Brazilije, tako je i izvan Amerike, gdje imade brazil¬ 
skih diplomatskih zastupnika, također proslavljena 
sevčano neovisnost njihove velike i lijepe domovine. 



Kako su nastale neke tuđice u jeziku? Životinja, koja 
potječe iz maloazijske Angore zove se angorska 
mačka. Vrsta bunara, kakav je najprije iskopan u fran¬ 
cuskom gradu Artois: arteški zdenac. Zbirka 
geografijskih karata naše Zemlje, koju je nosio grčki heroj 
A 1 1 a n t (Atlas), zove se a 1 1 a n t (atlas). Šiljato oružje za 
pušku, koje se isprva radilo u francuskom gradu B a y o n- 
ne: bajoneta. Liker pravljen na otoku Curaijao u 
Malim Anteljama : c u r a 9 a o. Tkanina pravljena isprva u 
Damasku zove se d a m a s t. Vrsta sablje pravljene u 
Damasku: demeškinja. Vrsta zemljanog posuđa, 
koja potječe iz talijanskog grada Faenza: fayence ili 
f a i e n c e. Kočija za iznajmljivanje, koju si mogao dobiti 
u pariškom hotelu »S a i n t F i a c r e« : fijaker. Tkani¬ 
na isprva pravljena u maloazijskoj Gazi: gaz (a). Žita¬ 
rica, o kojoj se misli, da su je najranije sijali muhamedovski 
Saraceni, tj. Arapi i Turci, dakle nevjernici, tobože 
pogani, što se njemački kaže »die Heiden«: heljda 
(isp. francuski : sarrasin = heljda). Ptica pjevica s 
Kanarskih otoka : k a n a r a c. Čovjek ljudožder, kakav 
bijaše u Kolumbovo vrijeme narod Kanibala na Anti- 
ljama : kanibal. Redovnik reda Djevice Marije od (gore) 
Karmela: karmelitanac. Tkanina iz kraljevine K a- 
š m i r a u Aziji : kašmir. Liker isprva pravljen u fran¬ 
cuskom gradu C og n a c : konjak. Komad odijela, koji 
zavedoše Hrvati (Croates, Cravates) u Francuskoj za 
vrijeme tridesetgodišnjeg rata : kravata. Vrsta kože, 
kakova se negda strojila samo u Maroku: marokin 
(inače safijan). Tkanina izrađena prema pamučnoj žutkastoj 
tkanini iz kitajskog grada Nankina: nankin. Kratka 
puška, kojoj dade ime talijanski grad Pistoria: pištolj 
Voćka, koju je Lukul presadio u Italiju iz maloazijskoga 
grada Kerasonia ili Kerasos: trešnja. Svakojako 
uništavanje spomenika, uopće dragocjenih predmeta, kako¬ 
ve se predbacuje germanskim Vandalima, kad su osvo¬ 
jili Španiju : vandalizam. 

Požega. Nikola Žic. 

Nešto malo o Ferijalnom Savezu. 19. XI. pr. g. održan je 
u Zagrebu pokrajinski zbor svih onih podružnica Ferijalnog 
Saveza, koje spadaju pod kompetenciju Pokrajinskog Povje¬ 
reništva u Zagrebu. 

Mnogi će se đak, kad ovo uščita, začuditi i pitati: »Šta je 
to Ferijalni Savez i kakova mu je svrha?« Na to pitanje nc 


možemo odgovoriti ukratko s par običnih fraza. Ja ću na¬ 
stojati, da postepeno razložim, koliko će mi to biti moguće 
smjernicu rada i ciljeve toga đačkog društva, koje nosi ime 
Ferijalni Savez. 

Već je odavno niknula kod nekih đaka misao, da osnuju 
društvo, koje bi bilo pristupačno svim đacima, a kojemu 
bi bio cilj međusobno zbliženje i upoznavanje. Uslijed ne¬ 
zgodnih i nepovoljnih prilika, nije se mogla ta misao privesti 
u život sve do novijeg vremena, kad je ipak uspjelo. F. S. 
ima pred očima ovo: Svaki đak treba da za vrijeme svoga 
đakovanja proputuje cijelu našu zemlju te je tako upozna. 
Za vrijeme sveučilištnih studija putovat će po mogućnosti i 
u tuđinu. 

Pojedini se krajevi ne mogu upoznati, ako se ondje kra¬ 
tko vrijeme boravi, već treba ondje zasjesti i gledati sve, 
što je vrijedno, da se vidi. U tu svrhu osniva F. S. kolo¬ 
nije, gdje će đaci provoditi praznike i prema potrebi po¬ 
pravljati zdravlje. Povlasticama na saobraćajnim sredstvima, 
pružanjem besplatne hrane kod dobrotvora i spavanja u 
svratištima F. S. pruža mogućnost putovanja i najsiromašni¬ 
jima. Mjesta za podizanje kolonija imade u nas vrlo mnogo. 
Dirigiranje osnutka kolonija iz jednog mjesta bilo bi za¬ 
sada preteško, jer je osnutak kolonija tek u početku. Ko¬ 
lonija se mora dići više, pa je onda najzgodnije: dijeljenje 
rada. Ako naime Glavno Povjereništvo može jedan dio svo¬ 
ga rada prepustiti Pokrajinskim Povjereništvima, moguće je, 
da se u kratko vrijeme podigne što više, što bolje uređenih 
kolonija i pruži članovima F. S. dosta velike udobnosti. 
Svaka podružnica F. S. može imati kao svoju specijalnu 
zadaću osnutak jedne kolonije. 

Pomislite samo, kako slabo đaci prolaze zbog teških 
prilika naša nekoja divna mjesta kao n. pr. Plitvička jezera, 
predjele Gorskog kotara, bosanskih planina itd. Uređenjem 
kolonija na tamošnjim mjestima bit će nam boravak tamo 
vrlo olakšan. 

Podizanje je kolonija na Plitvicama i u Gorskom kotaru 
specijalna zadaća Pokrajinskog Povjereništva u Zagrebu. 

Na zboru od 19. XI. vidjeli smo, da za početak osni¬ 
vanja kolonija imamo vrlo malo uvjeta, no nadam se, da 
će svi oni, koji su preuzeli tu zadaću na sebe, shvatiti to i 
bez obzira na žrtve i trud moći pružiti u novo osnovanim 
kolonijama svim članovima F. S. mnoge udobnosti. 

Vladimir B. Somovski. 

UMJETNOST. 


Knez Igor. Među novitetima, koje je kazališna uprava 
ove godine iznijela, dobili smo posljednje vrijeme i operu 
u četiri čina s prologom, kojoj je riječi i muziku pisao 
Aleksander Borodin. 

Borodin (1839.—1887.) poznat je naročito u glazbenom 
svijetu po svojim popijevkama. Radnja te opere dešava 
se krajem XII. vijeka, a sadržina joj je uzeta iz života 
ruskoga naroda i njegove borbe s Polovčanima. Glavna su 
lica knez Igor, koji polazi na čelu svoje vojske, da se opre 
Polovčanima, i njegova žena Jaroslavna, koja ostaje na domu 
sa svojim bratom Vladimirom, kojemu Igor predaje upravu 
i vlast u ruke. 

Opera se davala prvi put 16. prosinca prošle godine i 
već tom prvom izvedbom pokazao je naš operni ensemble, 
da je dorastao i tako velikim zadaćama, kroje stavlja na 
nj djelo velike koncepcije kaošto je opera »Knez Igor«. 
Sve uloge od najmanje do najveće tako su brižno izgra¬ 
đene, a ipak su sve bile tako precizno izvedene, da je pu¬ 
blika zadovoljna i oduševljena ostavila kazalište. Umjetnik 
je stvorio svojim pojedinim ulogama upravo tipove, u kojima 
se odražava sva nutrinja ruske duše. Isto su tako snažni i 
zborovi muški, ženski i mješoviti. Operom je ravnao g. 
Baranović, a balet su uvježbali gđica Froman i g. Froman. 
Režiju je vodio g. Sibirjakov. 

* Tri umjetničke izložbe slikarskih radova u Zagrebu. 

Ovogodišnju zimsku sezonu izložbi slika otvorio je Ga- 
brijel Jurkić u Urlichovu salonu, iza njega je došla u 
istome salonu izložba slika Ivana Crnčića i izložba slika 
Jose Bužana, koju je umjetnik priredio u svome stanu. 


Gabrijel Jurkić je jedan od mlađih naših umjetnika, koji 
je tom svojom izložbom, koju je priredio pod imenom 
»Zima», pokazao savršenu vještinu svoga kista i odmah 
stekao simpatije publike. U njegovoj je izložbi bilo preko 
220 raznih slika, motiva iz zapadne Bosne u vrijeme, kad 
su ti krajevi pokriveni snijegom i ledom. Pjesnik je pri¬ 
kazao svoj rođeni kraj — rođen je u Livnu — kroz sve vri¬ 
jeme zimskog trajanja od prvih snježnih pahuljica pa sve 
do osvitka proljeća. Motivi su vezani uz život pastirski i 
seljački, pa se te slike ugodno doimlju. Publika je slike 
gotovo razgrabila, pa je i to znak umjetniku, da je pogodio 
ukus publike. 

O Bužanu i Crnčiću nije potrebno ni govoriti. Oni su 
stari naši majstori. Bužan nam je u žarkim bojama donio 
opet pregršt motiva iz života naših seljaka i života cigana, 
dakle motiva, koji se gotovo ne mogu iscrpsti, iako su na¬ 
oko tako jednostavni. Slike na Bužanovoj izložbi bile su tako 
lijepe, da se čovjek nije mogao rastati s ukusno priređenim 
prostorijama njegova stana, kamo je izložbu smjestio. 

Crnčić je opet donio svoje more, koje on tako voli i koje 
je već toliko puta tako umjetnički prikazao. U njegovim 
slikama čovjek kao da osjeća šum bučnoga talasa i miris 
morske vode, kao da čuje bijesno udaranje valova o hridi 
i tiho pričanje ljubavnih priča, koje ti talasi, kad su mirni, 
pričaju istim tim hridinama. 

Tri izložbe donijele su nam zapravo tri različita svijeta, 
a-sva tri čine ipak jedno, jer su im motivi uzeti iz života 
našega naroda. 


SPORT. 









Cross-country na 3 kim. Hrvatski akademski športski 
klub ponovo iie dokazao, da se brine i za najmlađe, te je 
omogućio, da i oni pokažu, koliko su napredovali. Dne 5 
XII. 1922. priredio je Hašk. gross-country utrku na 3000 m., 
kod koje je pobijedio Valenteković (mlađi) u vremenu od 
12 i 15 minuta. To je vrijeme za šesnaestgodišnjeg srednjo¬ 
školca izvrsno, a pogotovu ako se uzme u obzir, da je teren 
bio vrlo sklizak i temperatura niska. Drugi je stigao na 


cilj Božićević. Donosimo sliku onih, koji su kod te utrke 
sudjelovali. To su Valenteković, V. Kohler, Markulinčić, 
Krajačić, Božićević, Somić, Kojić, Schneller, Valenteković 
A, Prelog, Babić, Macanović. 

Fotografiju je izradio amateur g. Kohlmann, koji je za 
Omladinu učinio već nekoliko vrlo uspejlih sportskih sni¬ 
maka. 


AMATERSTVO. 


FILATELIJA. 

Dinarske naše marke s likom kralja Petra su već veći¬ 
nom pri kraju, te su naručene opet u Sjevernoj Americi, 
gdje i dosadanje, i gdje su napravljene naše banknote po 
deset dinara. Nove vrijednote nosit će lik kralja Aleksandra, 
a sastavljene su, kako slijedi: po jedan dinar u pedeset mi¬ 
lijuna komada, po pet dinara sa dva milijuna i trista hi¬ 
ljada komada, po osam dinara u četiri milijuna primjeraka, 
sa dvadeset dinara u dva milijuna i pet stotina hiljada pri¬ 
mjeraka, te po trideset dinara u jedan milijun primjeraka. 
Prema zagrebačkom časopisu »Filatelistu« organu Hrvat¬ 
skog Filatelističkog društva, došle su te marke već dne 
23. XI. u državnu markarnicu u Beograd, te će se naskoro 
početi raspačati. Druge vrsti maraka od vrijednota para još 
su u prometu, no i one su već ponovo naručene, jer se i 
njihove zalihe već primiču kraju. U novoj dinarskoj seriji 
otpale su vrijednote od 2, 4 i 10 dinara, a ujedno će i u 
novoj seriji od para vrednota nestati neke vrednote, koje 
se sada uslijed povišenja takse više ne mogu upotrebljavati. 
U kojoj su boji izašle nove marke, nije nam poznato. 


Nove porto marke. Upravo su izašle i nove jugoslaven¬ 
ske porto marke u obliku dosadašnjih pređašnjih izdanja, 
i to po pet dinara u narančastoj boji, po deset dinara u 
smeđoj boji, po dvadesetpet dinara u ružičastoj boji, i po 
pedeset dinara u maslinasto - zelenoj boji. Koju svrhu imadu 
tako visoke porto vrijednote, nije nam poznato, no svakako 
je to atentat na mlade sabirače, koji bi htjeli nerabljene 
marke sabirati, a do takovih rabljenih vrijednota vrlo je 
teško doći. Kod porto marke od deset dinara imade i jedna 
pjogrešna marka u arku od sto komada. Na jednom samo 
komadu u arku stoji 10 para namjesto 10 dinara. Medjutim 
je državna centralna markarnica tu marku dala povući iz 
prometa, u koliko joj je to uspjelo, a ono nekoliko maraka, 
koje su preostale pukim slučajem, sada se vrlo traže i dobro 
plaćaju. 

Reklamni žig. Prigodom I. jugoslavenskog sokolskog sleta 
u Ljubljani upotrebljavao se posebni žig: I. Jugoslavenski 
svesokolski zlet v Ljubljani 12—15. VIII. 1922., te tekst ći¬ 
rilicom: I. Jugoslavenski svesokolski slet u Ljubljani. Hrvat¬ 
skoga teksta nije ovaj puta bilo, kao što nije bilo ni hrvat¬ 
skog sokolstva na tom jugoslavenskom sletu. 


NOVE KNJIGE. 


Dvije knjige Narodne knjižnice. Posljednjih je dana 
Narodna knjižnica izdala na svijet dvije knjige, koje će do¬ 
bro doći i našoj omladini u školi i našoj javnosti uopće. Je¬ 
dno je Tena Josipa Kozare a, a drugo antologija 
pjesama Vladimira Nazora pod imenom Carmen vi- 
tae. Obje su knjige štampane ćirilovicom, a izdala ih je na 
svijet uprava Narodne Knjižnice u namjeri, da posluži me¬ 
đusobnom upoznavanju književnih tečevina južnih Slavena. 

Kozarčeva Tena i tako je već bila raspačana, pa će 
tako biti opet pristupačna i onima, koji do nje nijesu mogli 
doći. Poznato je, da je Kozarac tim svojim djelom podao 
upravo izvrsnu karakteristiku slavonske žene i njezinoga 
propadanja, pa da se to djelo osim drugih odlika ističe svo¬ 
jom psihologijom iznad svih drugih Kozarčevih djela, i da se 
ta novela ubraja među najuspjelije radove te ruke u našoj 
književnosti uopće. 

Druga nam spomenuta knjiga podaje na 260 štampanih 
stranica izbor pjesama našega odličnoga pjesnika Nazora, 
pa će dobro doći onome, koji nije dospio ili nije mogao da 
nabavi Drechslerovo izdanje sveukupnih Nazorovih pjesnič¬ 
kih radova. Knjiga je podijeljena u odjeljke, a pred svakim 
je ilustracija, koju je izradio profesor Joza Kljaković. 


Nema sumnje, da bi bilo dobro, kad bi i na srpskoj 
strani koje nakladničko poduzeće pokrenulo slično izdanje 
srpskih pisaca latinicom, da se tako očituje uzajamni rad 
i da se proces upoznavanja, a potom i proces književnoga 
jedinstva što prije kraju privede. 

Vijenac list za zabavu i pouku. Kod nas se u posljednje 
vrijeme osjećala velika potreba obiteljskoga lista, koji bi 
poput nekadašnjeg »V i j e n c a« okupljao i književnike 
i donosio birano štivo za najšire slojeve našega naroda. 
Da se tu potrebu zadovolji, pokrenut je i opet Vijenac, 
koji u prvom broju ima ovaj sadržaj: Gjuro Arnold: Tri ro¬ 
mance, Šandor Ksaver Gjalski: Pronevjereni ideali, Milan 
Ogrizović: Legenda, Šilar: Momče, Louis Hemon: Marija 
Chapdelaine. Prevodi dr. Drago Cepulić, Gjuro Kumičić: 
Pred odlazak. Oton Kučera: Nova slika atoma. Listak do¬ 
nosi aktualne stvari iz književnosti i umjetnosti. Vijenac 
izlazi jedamput nedjeljno s bogatim ilustracijama, a cijena 
mu je mjesečno K 60.—. Pojedini broj stoji K 20.—. Naru¬ 
čuje se kod Društva hrvatskih srednjoškolskih profesora, 
Zagreb, Medulićeva ulica broj 33. 

ZAGONETKE. 


ODGONETKE ZAGONETAKA IZ BROJA 2. 


I. Zagonetna posjetnica. 


Perica I. Sipec 


koju poslovičnu lozinku ima u svojoj posjetnici ovaj čovjek? 

II. Premetaljke. 

1 . MUDRU TKO GUDI, NE BJE LUD! 

2 . U ŠAKU SE VRATI ZLATO! 

Nađi u njima sakrivene mudre rečenice! 

III. RAČUNARKA. 

Zlatko Moses, Varaždin. 


I. Narodne pitalice: 1 . Plug. — 2 . Čovjek, dok je dijete, 
odrastao i starac. — 3 Mlinar (u vjetrenjači). — 4. Dim. 

II. Bojna strategijska zagonetka: 

Neko je društvance sačinjavalo 6 ljudi. No kako je svaki 
bio drugoga zanimanja, nisu se svaki dan mogli svi sastati, 
već je jedan od njih dolazio svaki dan, drugi svaki drugi 
dan, treći svaki treći, četvrti svaki četvrti, peti svaki peti 
a šesti svaki šesti dan na sastanak. Ljudi, koji su za to zna¬ 
li, zanimali su se, da li se ti ljudi i kada nađu svi na 
okupu? 


IV. KONJIĆEV SKOK. 

V D 

Ce 


I #V 

I • I 

• • 


V# 


1 • 


E 


• I 


• N 


Valjano čitan daje čuvenu latinsku rečenicu. 


III. Skrivačice: 1. Čakovac. — 2. Split. — 3. Kotor. — 
4. Osijek. 

ODGONETAČI ZAGONETAKA IZ BROJA 2.: 

Deletiš Ivan, Zagreb: II. — Šimunić Stanislav, Zagreb: 
I (2, 3, 4), II, III — Vouk F. V., Zagreb: I (2), III — Šepec 
Viktor, Zagreb: I (sve) — Eisenstadter Oto: I (sve) — Griin- 
berg Branko» I (sve), III — Alinčić Vaso, Zagreb: I (2, 3, 
4) — Filipović Franjo, Zemun: III — Došen Vlatka, Gospić: 
I (2, 4), III — Jovanović Rajko, Sarajevo: I (2, 3), III — 
Simić pl. Hella: I (2), III — Kogoj Josip, Zagreb: I (sve), III 

— Liko Izrael, Sarajevo: I (2, 4), III — Levi Jozef, Sarajevo: 
I (2, 4), III (2) — Klein Vladimir, Zagreb: I (2, 3), III — Ko- 
kotović Vladimir, Zagreb: I (sve) — Reizer M., Karlovac: 
III — Reich Ivo, Zagreb: I (2, 3, 4), III — Lazić Mara, Pe¬ 
trinja: I (sve), III — Lukičić Otokar, Zagreb: I (2, 3, 4), III 

— Arijadna (!?), Zagreb: III — Filipović M., Zagreb: I (2, 
3), III (2, 3, 4) — Antonović A., Zagreb: III (1) — Rottenbii- 
cher Egon, Zagreb: I (sve), III — Vidović Božidar, Zagreb: 
I (2, 3) III — 

Iz broja 1. naknadno odgonetali: Kogoj Josip, Zagreb: 
I (5), II, III — Reich Ivo, Zagreb: I (1,4, 5) — 



Ispravi: U 2 . broju Omladine štampana je pjesma Babin 
vir s imenom autora Martin Robotić. To je ime pomut¬ 


njom ušlo kod te pjesme, jer je autor njezin Antun Pet- 
k o v i ć, pa molimo, da se to ispravi. 

B. Bunić, Sarajevo. Za dobre želje Božiću i Novoj Godini 
srdačno hvalimo. 

Egon Rottenbiicher, Zgb. Vaš sastavak pod napisom 
»Trinaesti« ne mogu uvrstiti, jer nije za štampu. 

V. P. u Zagrebu. Vaša pošiljka ne će u štampu. 

Kiniingmei. Pošaljite što zgodnije! 

B. N. Č. Vaše pjesme nisu za štampu. 

Marčić Luka, Split. Vašu pošiljku, poradi koje urgirate 
kartom, nijesam primio. 





























S. S. Brod. Tužite se u poslanoj »pjesmi« na urednika, 
koji ne štampa Vaših modernih tobože radova. To je krivo. 
U naše je mladeži vrlo često nažalost mnogo megalomanije, 
pa u svome neznanju drži loše svoje produkte modernim. 
Ne znam, da li i Vi sebi možda ne umišljate, da ste pjesnik. 
A vidite, to što ste Vi meni poslali, ne će Vam štampati 
ni jedan urednik na slavenskome jugu, p^ ni g. Ljubomir 
Micić u svome »Zenitu«, jer ne valja. 

S. M. Vinkovci. »Pjesma« još nije za štampu, ali ne 
tjerajte zato vile. Čini se, da' bi moglo još nešto biti. 

S. Livadić B. Brod. Vašu sam pjesmu »Smisao Zemlje« 
dvaput pročitao, ali nijesam shvatio, koji smsao po njoj ima 
ili treba da ima zemlja. Zašto se gubite u obilju riječi, koje 
ništa ne znače i ništa ne kazuju. Čitajte naše priznate pje¬ 
snike — i starije — pa ćete vidjeti, što je pjesma. Pjesma 
se čita dvaput i više puta radi užitka, koji pobuđuje, a ne 
zato, da joj se uhvati smisao. Ako pjesmi morate tražiti 
smisao, onda ona prestaje djelovati, a onda joj je i cilj 
promašen. 

Slava Berghauer, Sisak. Od pjesama Vaše nećakinje, 
koje ste mi poslali, dotjerao sam jedino pjesmicu »Umiranje«, 
koju štampamo zato, da maloj pjesnikinji učinimo po želji. 
U nje ima bez sumnje dara, ali borba s jezikom i pravopi¬ 
som čini, da stihovi vrlo često hramlju. Ona će to međutim 
dotjerati. Ostale pjesme nijesu za »Omladinu«. One bi — 
dakako jezično i tehnički dotjerane — pristajale u koji 
dječji list, pa pokušajte poslati možda uredništvu »Smilja« 
ili kojem drugom dječjem časopisu. 

B. Bunić, Sarajevo. Ne zamjerite, ali mi je posve ne¬ 
moguće, da pismom odgovaram saradnicima. Ne mogu pored 
najbolje volje dospjeti. »Zadnje cvijeće« je slabo. 


Najljepši dar dobroj djeci za 

Božić je knjiga sa slikama 

Petrica 

Kerempuh 

’ : • ■ t 

Naručuje se kod 

Društva hrvat, sredn. profesora 

Medulićeva ul. 33 Zagreb Medulićeva ul. 33 I 
Cijena K 20, tvrdo vezano K 30'— 


PRVA HRVATSKA ŠTEDIONICA 

/ 

OSNOVANA GOD. 1846. U ZAGREBU OSNOVANA GOD. 1846. 

Dionička glau.: K 60,000.000. Pričuve: K 130,000.000 

PODRUŽNICE: Beograd, Bjelovar, Brod n. S., Crikvenica, Čakovac, Daruvar, Delnice, Djakovo, 
Gjurgjevac, Ilok, Karlovac, Kraljevica, Križevci, Nova Gradiška, Mitrbvica, Ogulin, Osijek, 
Požega, Rijeka, Senj, Sisak, Sv. Ivan Zelina, Subotica, Varaždin, Vel. Gorica, Vinkovci, Viro¬ 
vitica, Vukovar, Zemun. ISPOSTAVE: Osijek D. Gr., Sušak, Vinica. MJENJAČNICA: Zagreb. 


: DpSivia uloške na knjižice i na tekući račun. 

wr IIIIIO Eskomptira mjenice i devize. 

Prima na inkaso tu- i inozemne mjenice. 

Ivflsio ^ 1 / 2 °/o-tne založnice i 4 1 /2°/o-tne komu- 
IZUdJC nalne obveznice, koje imadu oprost 
od poreza, pupilarnu sigurnost i jamčevnu sposobnost. 


Kupuje i prodaje 


valute i devize 


čekove i kreditna pisma te obavlja 
IZGaJC isplate na temelju akreditiva na sva 
tu- i inozemna mjesta. 


A |! a| ! A hipotekarne zajmove na 
KUUlJClJUJG kuće i na nekretnine. 

jg burzovne naloge savjesno i ku- 

Posreduje 


kod predoznaka iz Amerike 
u tuzemstvu. 


i 














Veliki izbor 

Engleskih tkanina 
te Engleskog platna 


preporuča 



Zagreb 

Ilica broj 35. 

Telefon broj 20-49 


Solidna podvorba 


Umjetničko nakladni zavod 

J. Čaklović, Zagreb 

Telefon br. 12-74. - - - Gundulićeva ul. 1. 

Naklada umjetničkih dopisnica, 
knjiga i slika. —- Vlastita konfek¬ 
cija listovnog papira. — Izdanje 
knjižnice „Jugoslavenska biblio¬ 
teka*' „Umjetničke monografije" 

„Naša domovina". 

Tražite prospekte i cjenike! 



Naklada i trgovina umjetničkih slika 


Petar Nikolić, Zagreb 

Ilica 36. I. kat. 

Preporuča svoje bogato skladište narodno hi- 
storičkih umjetničkih slika. Jedini zavod sa slikama 
izradjenih od naših prvih umjetnika. 

Prekrasni i ukusni okviri četverouglasti, okrugli 
i ovalni sviju veličina. 

Izašla nova naša slik i „Kosovska djevojka" od 
Uroša Predića. — Veliki izbor madona i ikona na 
skladištu. 

Prik adni darovi za svaku prigodu. 

Najveći stoga i najjeftini.i zavod te vrste. 

Tražite prospekte. Tražite prospekte. 


ST. KUGLI 


KNJIŽARA KRALJEVSKOG SVEUČILIŠTA I JUGO¬ 
SLAVENSKE AKADEMIJE, ZAGREB, ILICA 30. 


PREPORUČAMO IZ NAŠE NAKLADE: 

UZORNA DJELA IZ KNJIŽEVNOSTI 


Knjiga I. SMRT SMAIL-AGE ČENGIĆA. Pjesan 
Ivana Mažuranića. — Uvod i bilješke napisao dr. 

David Bogdanović. — Cijena K 32'—. 

Knjiga II. LUČA MIKROKOZMA. Spjevao Petar II. 

Potrović-Njegoš, valdika crnogorski. Izdanje priredio 
dr. David Bogdanović. — Cijena K 28'— 

Knjiga III. Demeter Dimitrija, TEUTA. Tragedija u 
5 čina. — Izdanje priredio dr. David Bogdanović. 

Cijena K 40'— 

Dr. David Bogdanović: PREGLED KNJIŽEVNOST HRVATSKE I SRPSKE 


Knjiga IV. SRPSKI PRIPOVJEDAČI I. — Šćepan 
Mitrov Ljubiša. — Milan D. Miličević. — Milorad 
P. Šapčanin. — Pajo Marković-Adamov. — Priredio 
dr. David "Bogdanović. — Cijena K 30'— 

Knjiga V. SRPSKI PRIPOVJEDAČI II. — Milovan 
Đ. Glišić. — Laza K. Lazarević. — Janko M. Vese- 
linović. — Priredio dr. David Bogdanović. — Cijena 
K 36'— 


Knjiga I.: Hrvatska i srpska tradicionalna književnost. 

— Stara književnost hrvatska i srpska. — Književnost 
hrvatska od XV. vijeka do Gaja (1830.). — Književnost 
srpska od XVIII. vijeka do Vuka St. Karadžića (1814.). 

— Cijena broširano K 75'— 

Knjiga druga, dio I.: Ilirski pokret. — Vuk St. Kara- 


džić i njegovi suvremenici. — Hrv. književ. za apsolu¬ 
tizma. — Cij. broširano K 100'— 

Knjiga druga, dio II. : Srpski romantizam.—Novo 
ustavno doba u Hrvatskoj. — Srpski realisti, — 
Hrvatska književnost poslije Šenoe. — Cijena bro¬ 
širano K 75'—. 


ZATRAŽITE ILUSTR.NAKL. POPIS: 
ŠALJEMO IH BADAVA I FRANKO 


a) Zabavnih, b) znanstvenih, c) školskih knjiga, 
d) muzikalija, e) papirničkog i kancelarijskog materijala. 


Knjige razašiljemo uz unapred poslani novac ili uz pouzeće. Zatražite pokusni broj ilustrovanog 
časopisa „DOMA i SVIJETA" (uređuje Dr. M. Ogrizović i Iso Velikanović), koji ćemo Vam poslati badava na ogled. 
Obratite se kod svake Vaše potrebe na knjigama najprije na nas, jer samo najveća i najstarija knjižara u 
čitavoj Jugoslaviji. 









